Najib buta kewangan: Tony Pua

Setiausaha Publisiti DAP Kebangsaan Tony Pua hari ini menyifatkan bekas Perdana Menteri Datuk Seri Najib Razak sebagai seorang yang buta ilmu kewangan selepas mendakwa kerajaan boleh menebus bon 1Malaysia Development Berhad (1MDB) lebih awal untuk menjimatkan kadar faedah.

Pua menegaskan bahawa tindakan itu tidak boleh dilakukan kerana penstrukturan bon sangat berbeza daripada pinjaman yang diambil daripada bank.

“Semalam, Najib mendakwa 1MDB boleh mengaut keuntungan RM9.7 bilion. Kenyataan ini hanya mengesahkan bahawa bekas Menteri Kewangan kita memang tidak celik kewangan.

“Najib secara salah berhujah bahawa, memandangkan terdapat hanya RM17 bilion hutang yang perlu dibayar, jika kita menjual Bandar Malaysia pada harga RM12 bilion, dan menguatkuasakan jaminan Abu Dhabi sebanyak AS$3.5 bilion (RM14.7 bilion), 1MDB akan membuat keuntungan RM9.7 bilion,” kata Pua dalam satu kenyataan hari ini.

Ahli Parlimen Damansara dipetik daripada laporan media berkata bahawa seorang pelajar tahun pertama perakaunan pun boleh memberitahu Najib bahawa beliau telah sepenuhnya keliru berhubung ‘kunci kira-kira’ syarikat dengan penyata ‘untung dan rugi’.

“‘Lembaran imbangan’ biasanya merekodkan aset dan hutang syarikat, manakala ‘keuntungan dan kerugian’ mengenai hasil terkumpul 1MDB (sangat sedikit) dan kos (termasuk perbelanjaan faedah besar-besaran) sejak 13 tahun lalu.

“Najib telah mengelirukan kedua-duanya,” katanya.

Pua juga bertanya kepada Najib sama ada akan menjawab dakwaan bahawa beliau telah menyalahgunakan berpuluh-puluh bilion ringgit yang Pakatan Harapan dan kerajaan berikutnya telah berjaya ambil semula daripada individu yang terlibat dalam jenayahnya terhadap rakyat Malaysia, termasuk Goldman Sachs, Jho Low dan rakan-rakannya, Ambank dan juga juruaudit, KPMG dan Deloitte Malaysia.

“Bagaimana pula dengan fakta bahawa penyiasat Biro Siasatan Persekutuan (FBI) Amerika Syarikat memberi keterangan dalam perbicaraan rasuah bekas pekerja Goldman Sachs, Roger Ng semalam bahawa Najib telah menerima AS$756 juta daripada dana yang dicuri daripada 1MDB?

“Atau adakah Najib akan terus memberi alasan lucu bahawa ia adalah derma daripada keluarga diraja Arab Saudi?

“Atau lebih baik lagi, dia tidak tahu dari mana wang itu, atau mengapa ia didepositkan, tetapi dia membelanjakan sebahagian daripadanya, untuk barang kemas mahal, hadiah hari jadi untuk isterinya, atau percutian mewah serta membeli sokongan politik dalam UMNO dan untuk pilihan raya,” kata Pua lagi.

Pua juga mengingatkan Najib bahawa beliau menandatangani jaminan dengan Abu Dhabi, bagi pihak kerajaan Malaysia.

“Ini bermakna jika 1MDB gagal membayar balik bon AS$3.5 bilion, dan Abu Dhabi dikehendaki memenuhi jaminan, maka Abu Dhabi boleh membuat tuntutan terhadap kedua-dua 1MDB, jadi rakyat perlu membayar, tanpa mengira jaminan,” katanya.

Beliau juga menegaskan bahawa tanah Bandar Malaysia dimiliki oleh kerajaan sebelum ia dijual kepada 1MDB pada harga RM72 sekaki persegi.

“Justeru jika tanah Bandar Malaysia sememangnya boleh dijual dengan harga RM12 bilion, keseluruhan hasil itu perlu disimpan oleh kerajaan untuk projek pembangunan lain dan kebajikan lain.

“Mengapa ia perlu digunakan untuk membayar hutang 1MDB sedangkan 1MDB telah menambah nilai sifar ke atas tanah itu,” soalnya.

Terdahulu, seorang ejen FBI, Eric Van Dorn berkata Najib menerima dana yang diseleweng daripada 1MDB sebanyak AS$756 juta atau bersamaan RM3.18 bilion.

Beliau yang memberi keterangan dalam perbicaraan di Amerika Syarikat berkata wang yang diselewengkan dan diterima Najib adalah dana AS$6.5 bilion yang diperoleh dalam pelaksanaan bon yang dilakukan 1MDB dengan Goldman Sachs.

Ejen FBI Eric Van Dorn memberi keterangan itu dalam perbicaraan rasuah bekas pegawai bank Goldman, Roger Ng di New York.

Dalam pada itu, saksi juga memberitahu ahli perniagaan yang kini dalam buruan Low Taek Jho atau Jho Low, didakwa mencuri AS$1.42 bilion (RM5.97 bilion) dan anak tiri Najib Riza Aziz (AS$238 juta) dana 1MDB. Berita berkaitan


PN umum calon PRN Kedah, P.Pinang, Selangor malam esok

Perikatan Nasional (PN) akan mengumumkan senarai calon bagi piliihan raya negeri (PRN) secara berasingan mengikut negeri masing-masing.

Pengarah Komunikasi dan Multimedianya, Datuk Razali Idris berkata senarai calon bagi DUN Kedah, Pulau Pinang dan Selangor dijadual berlangsung malam esok.

“Kedah akan diadakan di Kompleks PAS Kedah manakala Pulau Pinang di Pejabat PAS Pulau Pinang, Pongsu Seribu sementara Selangor pula di padang awam MBPJ Taman Medan, Petaling Jaya pada jam 8 malam,” katanya, lapor FMT.

Sementara itu, pengumuman calon bagi DUN Kelantan dan Terengganu akan dilakukan pada Khamis masing-masing di dataran Stadium Sultan Mohammad IV, Kota Bharu dan Masjid Rusila.

“Bagi calon Kelantan, pengumuman calon akan bermula pada 9.30 malam manakala calon Terengganu akan diumumkan pada 8 malam,” katanya.

Bagi DUN Negeri Sembilan, beliau memberitahu masa dan lokasi masih belum ditetapkan oleh pucuk pimpinan.

“Calon di setiap negeri akan diumumkan oleh kepimpinan PN negeri masing-masing,” katanya.


Manila ditutup semula, sekatan lebih ketat dilaksana kekang varian Delta

Kerajaan Filipina sekali lagi meletakkan ibu negaranya dalam perintah berkurung, tetapi dengan peraturan lebih ketat susulan lonjakan kes Covid-19 disebabkan varian Delta yang semakin menular di seluruh Manila.

Jurucakap Presiden Rodrigo Duterte, Harry Roque memaklumkan Metro Manila, yang merangkumi 16 bandar dan dihuni kira-kira 13 juta penduduk, akan diletakkan di bawah ‘kuarantin komuniti diperketat’ selama dua minggu mulai 6 Ogos ini

“Membuat keputusan ini adalah sesuatyu yang amat sukar, namun demi kebaikan semua pihak, kerajaan terpaksa melaksanakannya bagi mengelakkan masalah di hospital, termasuk kekurangan katil, unit rawatan rapi dan keperluan lain jika terdapat peningkatan kes akibat varian Delta,” katanya.

Setiausaha Kesihatan Maria Rosario Vergeire turut menjelaskan bahawa penutupan itu selari dengan ramalan daripada model data yang memberi amaran mengenai lonjakan kes Covid-19 disebabkan oleh varian Delta.

Minggu ini, pakar dari kumpulan bebas Octa Research memberi amaran ‘lonjakan bencana’ yang akan menyebabkan ribuan orang terbunuh akan berlaku jika kerajaan tidak bertindak sekarang. Mereka mencadangkan ‘lockdown’ paling ketat dilaksanakan dalam tempoh dua minggu.

“Kami menjangkakan lonjakan bencana, jika dibiarkan tidak terkawal dan kurangnya campur tangan kerajaan, kerugian yang lebih besar kepada kita semua akan berlaku termasuk kehilangan nyawa,” kata jurucakap Octa, Profesor Ranjit Rye.

Bermula 6 Ogos hingga 20 Ogos Metro Manila akan diletakkan di bawah perintah berkurung yang lebih ketat. Penduduk perlu berada di rumah dan hanya keluar sekiranya ada urusan penting atau bagi mendapatkan bahan makanan dan barang keperluan sahaja.

Peraturan itu antara lain menetapkan restoran dan kedai makan dibenar beroperasi tetapi untuk bungkus sahaja, sementara salun, kedai gunting rambut dan spa boleh dibuka dengan hanya untuk sepertiga dari tempat duduk. Gereja turut ditutup sepenuhnya.

Pusat beli-belah akan dibenarkan beroperasi tetapi hanya bahagian farmasi dan kedai yang menyediakan barang runcit dan keperluan pembaikan rumah sahaja.

Polis juga melaksanakan sekatan jalan raya di semua pintu masuk ke Metro Manila untuk mengurangkan pergerakan tidak penting orang ramai.

Octa Research juga memberi amaran jangkitan harian di Metro Manila mampu melonjak sehingga 2,000 kes sehari akibat penularan varian Delta yang pertama kali di kesan di India ini.

Pada Mac dan April lalu, kerajaan Filipina berjaya mengawal penularan Covid-19 di Manila, dengan hanya 1,000 kes sahaja dilaporkan sehari ketika seluruh negara sedang bergelut dengan jangkitan melebihi 15,000 kes sehari.

Sehingga sekarang, Filipina masih mampu mengawal penyebaran varian Delta yang teruk melanda seluruh Asia Tenggara termasuk Indonesia, Malaysia, Vietnam dan Myanmar.

Namun, sejak beberapa minggu ini, Kementerian Kesihatan Filipina memaklumkan jangkitan kembali melonjak melebihi 1,000 kes sehari dan varian Delta pula telah merebak di beberapa bandar di wilayah itu. – Agensi


Kajian menyeluruh sebelum perkenal semula GST: IDEAS

Cukai Barang dan Perkhidmatan (GST), jika dilaksanakan semula di Malaysia, perlu mempunyai kajian yang menyeluruh dan pelbagai pusingan rundingan untuk mengkaji impak terhadap isi rumah dan kumpulan mudah terjejas.

Menurut Institut Demokrasi dan Hal Ehwal Ekonomi (IDEAS) dalam kenyataan hari ini, langkah-langkah dasar lain seperti subsidi bersasar dan program jaringan keselamatan sosial yang formal juga perlu dilaksanakan untuk mengurangkan potensi kenaikan harga selepas GST dalam tempoh terdekat, lapor Bernama.

“Pada amnya, GST diperlukan untuk memperluas aliran hasil kerajaan secara mampan dalam menghadapi defisit bajet yang meluas. Terdapat ruang untuk memperluas asas cukai domestik untuk mengukuhkan kemampanan fiskal Malaysia.

“Daripada kutipan GST, ia terbukti mampu memacu hasil yang lebih tinggi daripada kutipan cukai jualan dan perkhidmatan (SST) pada masa ini dan ternyata telah mengurangkan kebergantungan Malaysia kepada cukai pendapatan petroleum pada tahap tertentu, yang tertakluk kepada turun naik pasaran minyak global,” katanya.

Melihat kepada data dari 2011 hingga 2020, IDEAS berkata kira-kira 55 peratus daripada hasil kerajaan adalah daripada cukai langsung secara purata.

“Antaranya, bahagian cukai pendapatan petroleum berada pada aliran penurunan terutamanya sejak kejatuhan harga minyak global pada 2015. Penurunan ini telah diimbangi pada tahap tertentu dengan pelaksanaan GST dari 2015 hingga 2017.

“Apabila GST diperkenalkan pada 2015, ia membentuk kira-kira 14 peratus daripada hasil kerajaan, dan bahagian ini meningkat kepada 23.41 peratus pada 2017. Secara keseluruhannya, sumbangan SST hanya membentuk 8.0-14 peratus daripada hasil kerajaan,” katanya.


Bersatu pecat seorang ahli boikot kempen, gantung dua keahlian

Bersatu bertindak memecat keahlian seorang anggotanya serta-merta dan mengantung keahlian dua lagi selama tiga tahun.

Kesemua mereka melanggar Fasal 10.2.2 Perlembagaan Bersatu yang melibatkan perbuatan menghasut, memboikot dan mensabotaj kempen pilihan raya Perikatan Nasional (PN).

Setiausaha Agung Bersatu, Datuk Seri Hamzah Zainudin berkata, keputusan itu diambil dalam Mesyuarat Majlis Pimpinan Tertinggi pada 26 Julai lalu.

Beliau dalam kenyataan hari ini bagaimanapun tidak mendedahkan nama ahli yang dikenakan tindakan tersebut.

“Bersatu menegaskan bahawa mana-mana ahli yang tidak mendapat kebenaran parti tetapi bertindak melanggar disiplin parti dengan bertanding, menjadi pencadang atau penyokong kepada mana-mana parti lain atau calon Bebas, keahliannya terhenti serta-merta mengikut Fasal 10.2.4 Perlembagaan Bersatu,” katanya.

Sementara itu menurut Hamzah, Bersatu menzahirkan komitmen tertinggi untuk memastikan gerak kerja parti dalam menghadapi Pilihan Raya Umum Negeri berada pada tahap paling maksimum bagi menjamin kemenangan PN.


Ada kerajaan tapi tidak berfungsi : Muhyiddin

Pengerusi Perikatan Nasional (PN), Tan Sri Muhyiddin Yassin menyifatkan kerajaan yang ada hari ini tidak berfungsi dengan sewajarnya.

Menurutnya, Perdana Menteri, Datuk Seri Anwar Ibrahim yang sepatutnya menjalankan tugasnya menyelesaikan masalah rakyat tidak berbuat demikian sebaliknya hanya sibuk ke sana ke sini.

“Sekarang negara ada krisis tak? Ada. Krisis pertama, politik. Ada kerajaan tapi tak buat apa-apa. Ada kerajaan tapi tak berfungsi. Ada perdana menteri tapi bodoh, bohong. Ada kerajaan tapi tak tahu mana dia pergi. Hok ke sana ke mari, berdansa, menyanyi…apa Azizah, Azizah. Orang dok susah.

“Patut cari jalan macam mana nak menyelesaikan masalah harga barang melambung. Oh dia kata ini bukan saja di Malaysia tapi di seluruh dunia. Kita tak kisah yang seluruh dunia itu masalah dia, ini Malaysia siapa jaga? Nama dia Anwar,” katanya ketika berucap pada Ceramah Grand Finale Perikatan Nasional di Kijal, Terengganu, malam tadi.

Katanya, enam pilihan raya negeri (PRN) ini menjadi platform untuk rakyat memberi isyarat kepada Anwar supaya meletakkan jawatannya.

“Apabila kita berhadapan dengan pilihan raya ini, untuk memberi satu isyarat atau pun referendum kepada Putrajaya yang duduk di situ ialah Anwar Ibrahim, bahawa sudah cukuplah masa dia tak boleh duduk lama di situ, eloklah dia letakkan jawatan.

“Duduk pun tak buat apa-apa nak buat apa? Rakyat sedang menderita. Setidak-tidaknya, bolehlah bantu sedikit sebanyak bebanan yang mereka hadapi tapi tak ada apa pun,” katanya.

Sebelum itu beliau menyentuh soal sepanjang tempoh pentadbiran Anwar, tiada satu pun yang dilakukan untuk mengurangkan beban rakyat terutama berkait kos sara hidup yang kian melambung.

“Yang agak lebih dahsyat ialah selepas hampir lapan bulan telah berlalu daripada tarikh beliau mengangkat sumpah menjadi perdana menteri, banyak orang berkata bahawa Anwar Ibrahim tidak buat apa pun untuk membantu rakyat.

“Seorang perdana menteri…kerusi ini bukan cakap empuk dah, kerusi yang mempunyai kuasa terbesar dalam negara kita. Kuasa yang ada itu bukan untuk tujuan sedap hati sendiri, hok naik helikopter ke sana ke mari, pergi merantau seluruh dunia, itu bukan kerja. Kerja yang patut dibuat ialah untuk melihat masalah rakyat.

“Apa masalah yang rakyat hadapi hari ini? Masalah paling utama adalah kos sara hidup. Soal penderitaan kita, hari-hari berhadapan dengan masalah harga barang naik melambung.

Saya pergi semua tempat saya tanya, beri saya satu apa yang Anwar Ibrahim dah buat kepada tuan-tuan, puan-puan yang baik dalam masa lapan bulan ini. Tolong bagi. Tak ada apa pun. Eh lapan bulan. Tak kanlah tak boleh fikir apa nak buat,” katanya.

Beliau sempat mengimbau pelbagai inisiatif yang dilancarkan sepanjang menjawat sebagai Perdana Menteri ketika pandemik melanda.

“Saya sebutkan soal ini bukan nak membangga diri (apa yang dilakukan sepanjang menjadi PM) tapi ini soal kepimpinan. Apa yang pemimpin boleh lakukan ketika berhadapan dengan krisis untuk menangani masalah?

“Satu menjaga nyawa rakyat jangan terkorban, kedua, kehidupan rakyat jangan ada yang mati kebuluran. Itu telah pun kita buat. Berapa lama tempoh? Lebih kurang setahun lebih, alhamdulillah hari ini dah boleh duduk ramai-ramai,” katanya.


Azam nafi tuduhan kawal banyak syarikat, saman pihak cemar reputasi

Tuduhan kononnya memiliki kawalan ke atas banyak syarikat dinafikan Tan Sri Azam Baki hari ini dan membuat keputusan untuk mengambil tindakan undang-undang terhadap pihak yang mencemarkan reputasinya sebagai Ketua Pesuruhjaya Pencegahan Rasuah Malaysia (SPRM).

Azam berkata tuduhan tersebut yang ditular sejak kebelakangan ini tidak benar dan ia merupakan satu penipuan besar pihak tertentu untuk memberi persepsi negatif yang direka cipta untuk menjatuhkan reputasinya dan SPRM.

“Saya menafikan sekeras-kerasnya dakwaan ini. Saya buat keputusan untuk mengambil tindakan undang-undang terhadap mereka yang mencemarkan reputasi saya,” katanya pada sidang media khas, petang ini.

Beliau juga tidak menolak kemungkinan untuk mengambil tindakan undang-undang terhadap akaun media sosial Edisi Siasat yang sejak beberapa bulan lalu mendakwa berlaku salah laku membabitkannya.

Dalam pada itu, Lembaga Penasihat Pencegahan Rasuah (LPPR) memberitahu berpuas hati dengan penjelasan yang diberikan Azam selepas memanggilnya pada November lalu.

Pengerusi LPPR Abu Zahar Ujang berkata Azam memberitahu akaun trading miliknya digunakan oleh adiknya untuk memperoleh saham dalam dua syarikat pada 2015.

Pada sidang media hari ini, Abu Zahar berkata Azam hadir dalam pertemuan dengan lembaga itu pada 24 Nov lalu untuk memberikan penjelasan.

Saham itu telah dipindahkan kepada adiknya, Nasir.

Abu Zahar berkata mereka berpuas hati dengan penjelasan Azam bahawa dia tidak mempunyai manfaat kewangan mahupun konflik kepentingan dalam pemerolehan saham tersebut.


Hipokrasi big tech bila mereka kena sekat

Presiden Nigeria, Muhammadu Buhari membuat satu ciapan di Twitter lalu Twitter memadamkan ciapannya itu dengan alasan ianya bercanggah dengan polisi mereka. Apa tindakan Nigeria?

“NIGERIA BLOK TWITTER! Hangpa padamkan ciapan Presiden mereka maka mereka balas dengan BLOK Twitter terus. Apa pula tindakan Twitter?”

Twitter pula membuat satu ciapan bahawa mereka berdukacita Nigeria blok Twitter kerana akses kepada internet yang bebas adalah hak asasi manusia dalam masyarakat moden. Ada rakyat Nigeria yang masih boleh mengakses Twitter dengan menggunakan VPN.

Begitulah hipokrasi Big Tech. Mereka ‘play victim’ & menjerit ‘human rights’ apabila akses kepada platform mereka diblok tetapi syarikat yang sama jugalah yang blok serta sekat maklumat tentang kekejaman Z**nis terhadap Palestin. Di mana pula hak asasi manusia rakyat Palestin yang mahu suara mereka didengari dan info tepat disalurkan?

Mereka juga membenarkan penghinaan terhadap Islam dan agama lain atas nama ‘free speech’ tetapi memadamkan serta blok sesiapa yang mengkritik Y***di & Z***nis.

Nigeria menyekat akses kepada Twitter selepas memadam ciapan Presiden negara itu Muhammadu Buhari, tetapi lihat apa yang Twitter katakan pula.

Big Tech ini jugalah yang kononnya memperjuangkan ‘free speech’ tetapi sesiapa yang tidak bersetuju dengan eLGiBiTi akan didiamkan.

Mereka menentukan apa yang betul dan apa yang salah & kuasa yang diberikan kepada mereka terlalu besar sehingga mereka mampu menjatuhkan mana-mana kerajaan berdasarkan algoritma & polisi yang mereka tentukan. Mungkin ada golongan Islamophobic, (yes I’m talking about you), yang secara sinis akan kata, “Kalau nak complain, boikot je la. Jangan guna platform FB, Twitter & IG”

Maaf, agama Islam rasional. Agama Islam tidak mengajar penganutnya mendangkalkan akal menyembah ciptaan Tuhan apatah lagi memboikot teknologi yang masih boleh digunakan agar senjata makan tuan.

Setiap negara berdaulat perlu menggunakan kuasa yang mereka ada untuk mendisiplin Big Tech agar mereka tidak bermaharajalela dengan menjadi pemegang kuasa mutlak yang menentukan siapakah yang patut dinaikkan dan siapa yang patut digulingkan.

Teknologi bermanfaat apabila ‘level playing field’ di mana polisi yang sama digunapakai tetapi teknologi akan menyebabkan kemusnahan apabila hanya dengan satu klik, mereka boleh menyebabkan huru hara di mana-mana negara yang mereka mahukan.

Terus gunakan teknologi ciptaan mereka tetapi gunakan dengan cara yang betul. Biar senjata makan tuan!

Firdaus Wong Wai Hung
Presiden Pertubuhan Mualaf Pelbagai Bangsa (MRM)


Skandal LCS: Latiff minta Rafizi buktikan tuduhan Zainab adalah isterinya

Rafizi Ramli dibidas supaya tidak terus membuat fitnah berhubung kononnya isteri seorang Menteri terlibat dalam skandal kapal tempur pesisir (LCS) yang mendapat perhatian banyak pihak kebelakangan ini.

Timbalan Presiden PKR itu kini dicabar supaya mengeluarkan bukti kononnya Zainab Binti Mohd Salleh adalah isteri kepada Menteri di Jabatan Perdana Menteri (Tugas-Tugas Khas), Datuk Abd Latiff Ahmad sebagai membuktikan kebenaran disebalik tuduhannya.

Dalam satu kenyataan media hari ini, Latiff meminta Rafizi itu mengeluarkan bukti terhadap tuduhannya mengatakan Zainab adalah isteri keduanya seperti didakwa sebelum ini.

Andaikata saudara Rafizi betul betul yakin bahawa Zainab Binti Mohd Salleh ialah isteri kedua saya, maka sila kemukakan bukti.

“Sebagai anggota kabinet, saya bersedia untuk disiasat bagi membuktikan kebenaran apa yang saya katakan. Hentikanlah menabur fitnah,” kata kenyataan itu.

Latiff juga menjelaskan laporan Alliance IFA (M) Sdn Bhd (Alliance) kepada Boustead Heavy Industries Corporation Berhad (BHIC) yang digunakan Rafizi sebagai modal untuk mengaitkan Zainab dalam tuduhannya adalah dokumen deraf yang tidak ditandatangani dan tidak dapat disahkan kandungannya.

“Rafizi telah menggunakan satu laporan forensik oleh Alliance sedangkan dokumen tersebut hanya merupakan satu deraf yang tidak ditandatangani dan yang tidak dapat disahkan kandungannya,” katanya lagi.

Jelasnya lagi, Rafizi juga sepatutnya tidak meneruskan pembohongan walhal laporan Alliance tidak ada menyebut Zainab adalah isteri kepada Latiff.

“Rafizi bukan sahaja tidak jujur, malah dengan sengaja membuat fitnah apabila menyembunyikan fakta bahawa terdapat laporan forensik sebenar yang ditandatangani oleh Alliance yang secara jelas tidak menyebutkan bahawa Zainab ialah isteri kedua saya,” tegasnya lagi.

Terdahulu, Rafizi mendakwa syarikat palsu yang menjadi firma pembekal alat ganti kepada projek pembinaan LCS adalah milik keluarga Latif yang pernah menjadi Timbalan Menteri Pertahanan ketika Barisan Nasional (BN) memerintah dahulu.

Rafizi mendakwa, siasatan dalaman skandal LCS dan semakan susulan dilakukannya mendapati syarikat pembekal itu dimiliki ‘isteri’ Latiff.

“Beliau (Dr Abd Latiff) adalah Timbalan Menteri Pertahanan bagi tempoh 2008 hingga 2013. Menteri Pertahanan ketika itu ialah Datuk Seri Dr Ahmad Zahid Hamidi, Presiden UMNO sekarang,” katanya pada 21 Ogos lalu.

Latiff meninggalkan UMNO selepas Pilihan Raya Umum 2018 dan menyertai Bersatu.

Kontroversi mengenai skandal LCS tercetus setelah Jawatankuasa Kira-Kira Wang Negara (PAC) pada 4 Ogos lalu mendedahkan kelemahan projek berkenaan.

Susulan itu Kabinet Datuk Seri Ismail Sabri Yaakob bersetuju menyahklasifikasikan dua laporan siasatan berhubung projek berkenaan yang sebelum ini dikategorikan sulit, yang kemudian digunakan Rafizi untuk membuat pendedahan mengenai skandal LCS.


Mahfuz pertahan Anwar terima ‘katak’ UMNO, gesa pengundi pilih PH

Tindakan Datuk Seri Anwar Ibrahim menerima dua bekas Ahli Dewan Undangan Negeri (ADUN) UMNO sebagai calon Pakatan Harapan (PH) dipertahankan seorang pemimpin Amanah, Datuk Mahfuz Omar.

Ahli Parlimen Pokok Sena itu menyokong tindakan Ketua Pembangkang yang menerima dua wakil UMNO yang menjadi punca kejatuhan kerajaan negeri untuk bertanding atas tiket PH, sebaliknya membidas Barisan Nasional (BN) dan Perikatan Nasional (PN) yang berebut kuasa dan menggesa pengundi menyokong PH nanti di Melaka.

“Saya seru agar rakyat Melaka memberi kepercayaan kembali kepada PH untuk memerintah negeri,” katanya lagi.

“Justeru, saya ingin menggesa dewan yang mulia ini agar rakyat Melaka memberi kepercayaan kepada PH untuk memerintah Melaka semula,” katanya di Dewan Rakyat hari ini.

Untuk rekod, PKR dan Amanah masing-masing menerima dua bekas ADUN UMNO, Datuk Seri Idris Haron dan Datuk Nor Azman Hassan sebagai calon mereka yang akan bertanding dalam PRN Melaka.

Idris dan Nor Azman masing-masing bertanding di kerusi Dewan Undangan Negeri (DUN) Asahan dan Pantai Kundor.

Susulan pengumuman tersebut, ramai pihak mengkritik keputusan Anwar yang masih berdegil untuk membawa masuk kedua-dua bekas ADUN itu bertanding atas tiket PH.

Malah, bekas Naib Presiden PKR, Rafizi Ramli menyindir bekas bosnya itu selepas dan mempersoalkan langkah yang diambil PKR dan Amanah yang masing-masing akan meletak calon yang sebelum ini menjadi punca kejatuhan kerajaan Melaka.

“Kah3 katak berprinsip. Kalau kena kat muka kita #pengkhianat. Kalau konon untungkan kita ‘katak berprinsip’.

“Bahana jadi menteri 22 bulan prinsip semua jadi kabur,” katanya dalam ciapan di Twitter.

Mahfuz juga mula mempersoalkan sama ada Memorandum Persefahaman (MOU) antara kerajaan dengan pembangkang gagal kerana tidak dapat memastikan kestabilan politik.

“MOU adalah untuk kestabilan politik dan (keadaan) porak-poranda akan membawa kepada ketidakstabilan politik.

“Di peringkat persekutuan, ini kerajaan bersama, (iaitu) BN dan PN.

“Tiba-tiba di Melaka, mereka berebut kuasa…Apakah ini yang kita nak beri kepada penduduk Melaka,” soalnya lagi.


Malaysia, Indonesia perbaharui MoU sektor komunikasi

Kementerian Komunikasi dan Multimedia (K-KOMM) merancang untuk memperbaharui Memorandum Persefahaman (MoU) berkaitan penerangan serta komunikasi antara Malaysia dan Indonesia selain menjalin kerjasama di bidang perfileman.

Menterinya Tan Sri Annuar Musa berkata MoU itu, yang kali terakhir ditandatangani pada 1984, seharusnya dapat diperbaharui selaras dengan perkembangan semasa bidang komunikasi dan industri kreatif.

“Saya gembira sekali kerana Pak Menteri (Menteri Pelancongan dan Ekonomi Kreatif Indonesia Sandiaga Salahuddin) akan berkunjung ke Malaysia pada Oktober dan insya-Allah, kita punya masa yang cukup untuk membawa memorandum kepada Jemaah Menteri,” katanya dalam sidang media bersama Sandiaga hari ini.

Annuar, yang dalam rangka lawatan kerja di sini, diiringi Kuasa Usaha Sementara Kedutaan Besar Malaysia Adlan Mohd Shaffieq, Ketua Pegawai Eksekutif Perbadanan Kemajuan Filem Nasional Malaysia (FINAS) Profesor Dr Md Nasir Ibrahim dan Setiausaha Bahagian Antarabangsa K-KOMM Mano Verabathan.

Beliau berkata dalam bidang perfileman, Malaysia dan Indonesia akan menggalakkan kerjasama produksi filem melalui Insentif Penerbitan Filem di Malaysia (FIMI) sekali gus mengambil peluang pasaran filem dalam bahasa yang berasaskan Bahasa Melayu dan Bahasa Indonesia.

FIMI adalah usaha kerajaan untuk menarik pelabur dalam penerbitan filem dan televisyen bagi menjalankan aktiviti perfileman di Malaysia.

Annuar turut mengalu-alukan inisiatif Indonesia untuk menganjurkan persidangan antarabangsa melibatkan negara dunia ketiga bagi membincangkan ekonomi kreatif Oktober ini di Bali.

Sandiaga pula berkata pihaknya akan membuat kunjungan balas ke Malaysia untuk merealisasikan perkara yang telah dibincangkan.

“Kami (juga) berharap dapat memperluas kerjasama serta mencipta lapangan kerja di sektor ekonomi kreatif,” katanya. – Bernama


Mangsa banjir Pahang tak perlu bayar bil air tiga bulan

Penduduk di lebih 40,000 rumah yang terjejas akibat banjir di Pahang, dikecualikan daripada membayar bil air selama tiga bulan mulai Januari hingga Mac.

Keputusan itu diumumkan Menteri Besar Datuk Seri Wan Rosdy Wan Ismail dalam kenyataan media hari ini setelah kerajaan negeri bersetuju memberi pengecualian itu.

Pengecualian itu dibuat kerana kerajaan negeri memahami keadaan mangsa banjir terutama ketika dalam fasa pemulihan akibat bencana itu, katanya dipetik daripada laporan BH.

Menurutnya pengecualian bayaran itu bermula bulan ini hingga Mac depan membabitkan lebih 40,000 rumah.

“Dengan pengecualian ini, peruntukan yang diberikan kerajaan negeri dianggarkan berjumlah RM1.5 juta.

“Diharapkan dengan pengecualian ini ia dapat membantu meringankan beban mangsa banjir terutama bagi membersihkan premis masing-masing yang terjejas akibat bencana alam itu,” katanya.

Wan Rosdy berkata, kerajaan negeri komited membantu mangsa yang terkesan akibat bencana banjir di seluruh Pahang.

Katanya, sebelum ini, kerajaan negeri mengumumkan beberapa bantuan kepada mangsa banjir termasuk Bantuan Wang Ihsan (BWI).

“Selain itu pengecualian bayaran sewa selama tiga bulan kepada penyewa Perumahan Awam Kos Rendah (PAKR) yang terjejas banjir.

“Tidak terhenti di situ, kerajaan negeri menerusi mesyuarat Majlis Mesyuarat Kerajaan (MMK) bersetuju untuk mengecualikan pembayaran bil air selama tiga bulan di kawasan terjejas banjir baru-baru ini,” katanya.


SRC: Najib mohon Mahkamah Persekutuan dengar rayuan berkaitan bukti baharu

Bekas Perdana Menteri Datuk Seri Najib Tun Razak memohon Mahkamah Persekutuan mendengar terlebih dahulu rayuan beliau berkaitan bukti baharu yang ingin dikemukakannya dalam kes membabitkan penyelewengan RM42 juta dana SRC International Sdn Bhd.

Peguam Tan Sri Muhammad Shafee Abdullah, yang mengesahkan perkara itu, berkata ini kerana bukti tersebut mungkin mempunyai kaitan penting dengan rayuan utama Najib bagi membatalkan sabitan serta hukuman penjara 12 tahun dan denda RM210 juta terhadapnya, menurut laporan Bernama.

Timbalan Pendakwa Raya Mohd Ashrof Andrin Kamarul pula berkata Timbalan Pendaftar Mahkamah Persekutuan Siti Hajar Mustaffa menetapkan 24 Jan sebagai pengurusan kes selanjutnya bagi rayuan utama pada prosiding yang berlangsung secara dalam talian hari ini.

Pada 7 Dis lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.

Pada hari sama, Najib, 69, memfailkan notis rayuan kepada Mahkamah Persekutuan.


Robert Kuok kekal jutawan paling tua dan terkaya di Malaysia

Nilai kekayaan 50 individu yang disenaraikan dalam Senarai Bilionair Forbes Malaysia melantun kepada hampir AS$90 bilion, meningkat daripada AS$79 bilion tahun lalu.

Dalam satu kenyataan hari ini, Forbes mendedahkan bahawa setelah penurunan selama dua tahun dan penguncupan Keluaran Dalan Negara Kasar (KDNK) 5.6 peratus pada tahun 2020, Malaysia dijangka kembali ke landasan yang tepat tahun ini walaupun terpaksa bergelut dengan lonjakan penularan kes Covid-19.

“Walaupun penanda aras saham naik sederhana pada 2.5 peratus sejak kekayaan dinilai 15 bulan lalu, 50 individu terkaya Malaysia menyaksikan gabungan kekayaan mereka mencapai hampir AS$90 bilion, naik berbanding AS$79 bilion tahun lalu.

Forbes mengaitkan perkembangan itu dengan kedudukan dominan Malaysia sebagai pembuat sarung tangan perubatan dunia di mana kesan daripada pandemik itu menyebabkan permintaan meningkat 10 kali ganda.

“Eksport sarung tangan getah Malaysia bertambah, sekali gus meningkatkan kekayaan pengeluar dengan lima daripadanya tergolong dalam 50 individu terkaya.

“Mereka adalah dari syarikah Hartalega Holdings, Kuan Kam Hon yang memiliki kekayaan AS$3.8 bilion, dan dari syarikat Top Glove, Lim Wee Chai (AS$3.5 bilion),” katanya.

Ahli perniagaan, Tan Sri Robert Kuok pula kekal menjadi individu paling kaya di negara ini dengan nilai kekayaan bersihnya kini dianggarkan berjumlah AS$12.2 bilion, menjadikannya individu tertua disenaraikan dalam Forbes Malaysia pada usia 97 tahun.

Bagaimanapun, April lalu Forbes menyenaraikan Robert Kuok sebagai warga Hong Kong.

Pengasas bersama Hong Leong Group, Tan Sri Quek Leng Chan yang mempunyai nilai bersih AS$9.6 bilion berada di tangga kedua.

Pemulihan dan kenaikan harga bahan logam membolehkan Koon Poh Keong dan adik-beradiknya berada di tempat ketiga dengan nilai bersih kekayaan sebanyak AS$6.4 bilion, menerusi Press Metal Aluminium Holdings.

Pengerusi Usaha Tegas Tan Sri Ananda Krishnan ditangga keempat dengan nilai kekayaan mencecah AS$5.8 bilion, diikuti pengasas Public Bank Bhd, Tan Sri Teh Hong Piow (AS$5.5 bilion).

Syed Mokhtar AlBukhary, 69, berada pada tangga ke 18 dengan nilai kekayaan sebanyak AS$1.2 bilion, meningkat AS$32 juta berbanding tahun lalu.

Jutawan helikopter yang juga pemilik Weststar Aviation, Tan Sri Syed Azman Ibrahim berada pada kedudukan ke 32 dengan nilai kekayaan AS$440 juta, manakala pengasas AmBank Group, Tan Sri Azman Hashim di kedudukan 40 (AS$420 juta).

Pandemik Covid-19 yang melanda negara awal tahun lalu juga memberi kesan kepada beberapa individu yang disenarai terkaya di Malaysia sejak sebelum 2020.

Tujuh daripada individu yang disenaraikan tahun lalu, kali ini terkeluar. Dua daripadanya adalah Tan Sri Tony Farnandes dan Tan Sri Kamarudin Meranum – pemilik syarikat penerbangan AirAsia.

Tahun lalu Kamarudin berada di tangga ke 43 dengan nilai kekayaan sebanyak AS$315 juta, manakala rakan kongsinya Tony Fernandes di kedudukan 41 (AS$335 juta).

Berikut adalah Senarai Bilionair Forbes Malaysia 2021


PRN: Siasatan terpilih terhadap Bersatu konspirasi burukkan PN

Tidak ada modal atau cara lain lagi untuk Pakatan Harapan (PH) dan Barisan Nasional (BN) mengalahkan Perikatan Nasional (PN) dalam Pilihan Raya Negeri (PRN) yang bakal diadakan tidak lama lagi, kecuali hanya dengan berusaha memburuk-burukkan kepimpinannya.

Justeru, beberapa tuduhan oleh kerajaan PH-BN sejak kebelakangan ini kononnya wujud penyelewengan dana kerajaan ketika pemerintahan PN hanyalah irama yang dilaungkan sebagai modal politik untuk mendapat simpati dan undi rakyat.

PRN bakal diadakan enam negeri – Kedah, Kelantan, Terengganu, Pulau Pinang, Selangor dan Negeri Sembilan – dalam tempoh beberapa bulan lagi, dengan masing-masing tiga negeri di kuasai PN menerusi PAS dan PH (PKR dan DAP).

UMNO yang kini berjuang bersama PH, termasuk DAP, semakin tertekan di semua negeri berkenaan setelah mengalami kekalahan paling teruk dalam Pilihan Raya Umum Ke-15 (PRU-15) pada November lalu.

Parti itu terus ditolak rakyat, termasuk akar umbinya apabila meminggirkan kepentingan Melayu.

‘Acara’ menekan PN, khususnya terhadap parti yang menjadi penggerak utamanya – Bersatu – menyusul dengan siasatan Suruhanjaya Pencegahan Rasuah Malaysia (SPRM) ke atas akaun banknya, setelah parti itu dituduh berbelanja ‘mewah’ pada PRU-15 lalu.

Pembekuan akaun bank Bersatu oleh SPRM – satu tindakan yang menghalangnya daripada mengeluarkan belanja membayar gaji kakitangan – juga menyekat perbelanjaan parti untuk menghadapi PRN.

Susulan daripada itu, beberapa pemimpin PN, termasuk daripada PAS, menggesa SPRM menyiasat sama akaun bank parti-parti lain, termasuk DAP, jika siasatan terhadap Bersatu menjurus kepada Akta Pencegahan Pengubahan Wang Haram dan Pencegahan Pembiayaan Keganasan.

Jika mahu dikatakan adil, maka SPRM sewajarnya tidak berdiam diri tetapi melakukan siasatan sama terhadap akaun bank parti-parti lain – dari mana datangnya wang dalam akaun bank? Siapa yang memberi sumbangan?

SPRM harus ingat bahawa rakyat Malaysia sedang memerhati tindakan mereka terhadap Bersatu, yang setakat ini dilihat seolah-olah melakukan siasatan terpilih, kerana tidak menyiasat sama akaun parti lain.

Malah, Ketua Penerangan Bersatu, Datuk Wan Saiful Wan Jan membayangkan wujud dakwaan terpilih berhubung pembekuan akaun parti itu oleh SPRM.

Beliau yang juga Ahli Parlimen Gelugor mempersoalkan, sekiranya siasatan itu adil, mengapa parti-parti lain yang mempunyai rekod ‘kurang bersih’ tidak disiasat.

“Jadi apa yang berlaku sekarang seolah-olah ada penyiasatan terpilih kepada Bersatu. Yang masuk bertanding berbelas-belas parti, siasatlah semuanya.

“Agak lucu bila Perdana Menteri, Datuk Seri Anwar Ibrahim mengatakan tiada campur tangan politik daripada kerajaan,” katanya.

Susulan itu kata Wan Saiful, beberapa laporan telah difailkan oleh Bersatu kepada SPRM agar siasatan sama dapat dijalankan kepada parti-parti kerajaan.

“Jadi kita minta dengan adanya laporan yang difailkan ini, siasatan dijalankan dengan adil dan segera kepada parti-parti kerajaan, PH dan BN,” katanya.

Dalam pada itu, menyentuh mengenai siasatan SPRM terhadap akaun Bersatu, Wan Saiful berkata, pihaknya memberi kerjasama penuh kepada suruhanjaya berkenaan.

Sehingga kini katanya, SPRM telah memanggil beberapa pemimpin parti dan pegawai parti.


Tolak Bersatu, DAP lebih rela kerjasama dengan UMNO?

Politik adalah seni kemungkinan, hari ini jadi rakan tetapi esok mungkin bertukar menjadi lawan, namun segala peluang yang terhidang sewajarnya direbut tanpa dilepaskan.

Baru-baru ini, Tan Sri Muhyiddin Yassin memperkatakan mengenai peluang sedemikian dan tegas Pengerusi Perikatan Nasional (PN) merangkap Presiden Parti Pribumi Bersatu Malaysia (Bersatu) itu, tidak ada salahnya meneroka peluang yang ada.

Telahan penulis kepada kata-kata bekas Perdana Menteri itu adalah, selagi wujud ruang dan peluang untuk mencipta kemenangan dalam pilihan raya umum (PRU) atau menumbangkan musuh politik yang memporak-perandakan negara, rebut dan gunakanlah meskipun ia bermaksud perlu menerima lawan menjadi rakan.

Muhyiddin juga tidak mahu parti yang didakwanya diterajui golongan kleptokrat kembali berkuasa mutlak yang memungkinkan episod memalukan negara kerana kaitannya dengan skandal kewangan paling memalukan, berulang semula.

Atas dasar itu agaknya Muhyiddin sebelum ini mencadangkan agar parti-parti yang menentang Barisan Nasional (BN) menjalin pakatan untuk menghadapi PRU ke-15 dalam usaha mengelakkan undi mereka berpecah.

Langkah itu bagi memastikan tiada pertembungan di kerusi pilihan raya dan hakikatnya ia bukannya sesuatu yang luar biasa kerana PAS contohnya pernah menjalin persefahaman politik dengan DAP melawan UMNO dan BN sebelum ini.

Namun, Pengerusi DAP, Lim Guan Eng yang mungkin tidak sempat memikirkan strategi itu semasak-masaknya pantas menolak cadangan berkenaan, kononnya serik dengan tindakan pemimpin Bersatu mengkhianati Pakatan Harapan (PH) yang menyaksikan mereka hanya bertahan sebagai kerajaan selama 22 bulan.

Tiada peluang kedua, kata Guan Eng sambil menegaskan partinya tidak boleh mempercayai Muhyiddin lagi. Ironinya, DAP dilihat seakan lebih rela menjalin kerjasama politik dengan UMNO, musuh tradisinya sejak bertahun lama.

Rujuk kenyataan Setiausaha Agung DAP, Anthony Loke bahawa parti itu masih terbuka untuk bekerjasama dengan pihak lain selepas pilihan raya.

Politik penuh dengan dinamik, katanya lagi, dan kemungkinan itu tidak boleh ditolak jika tiada pemenang jelas dalam keputusan pilihan raya akan datang, sekali gus memerlukan jalan dicari untuk mewujudkan kerajaan yang stabil.

Apabila ditanya apakah PH akan menubuhkan kerajaan dengan Umno, Ahli Parlimen Seremban itu menjawab, ia bergantung kepada keputusan pilihan raya.

Bermakna, kemungkinan itu ada kerana agak sukar untuk PH menyertai kerajaan di Putrajaya jika PAS tiada dalam pakatannya, namun UMNO boleh memberi jawapan.

Presiden UMNO dan Pengerusi Barisan Nasional (BN(, Datuk Seri Ahmad Zahid Hamidi juga dilihat seakan senada apabila memaklumkan, BN sedia untuk bekerjasama dengan sesiapa sahaja, sama ada secara kesefahaman ataupun pasca pilihan raya, iaitu selepas PRU-15.

Apa yang boleh ditafsirkan daripada sikap DAP yang sanggup bekerjasama dengan UMNO itu, sedangkan BN dan UMNO yang menguasai negara selama enam dekad itulah punca Malaysia menjadi bahan ketawa dunia.

Adakah DAP sudah ubah perjuangannya, berubah menjadi parti yang hipokrit dan pentingkan diri sendiri? Sudah hilangkah asas perjuangan sosial demokrasi yang menjadi teras penubuhannya.

Bolehkah DAP membawa rakyat bersama negara ke arah keamanan, kesejahteraan dan kemakmuran andai sekutunya nanti adalah parti yang dipimpin kleptokrat? Mungkin DAP tidak peduli, tetapi rakyat yang teraniaya selepas PRU-15 nanti tidak akan percayakan parti itu lagi.

Muhammmad Saufi Sulaiman
Bukit Damansara, Kuala Lumpur

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Selepas Ahmad Maslan tak disokong, UMNO letak Ramli calon Timbalan Speaker

Selepas gagal mendapat sokongan untuk melantik Datuk Seri Ahmad Maslan sebagai Timbalan Speaker Dewan Rakyat, UMNO menukar calon baharu dengan menamakan Ahli Parlimen (MP) Cameron Highlands sebagai calon bagi jawatan tersebut.

Setiausaha Agung UMNO itu sebelum ini dicalonkan sebagai Timbalan Speaker namun pihak kerajaan menarik semula keputusan tersebut selepas tidak mendapat sokongan majoriti MP kerana terpalit dengan kes mahkamah.

Pengumuman pencalonan Ramli Mohd Nor itu dibuat Ahmad dalam satu hantaran Facebooknya hari ini dan mendapat persetujuan Perdana Menteri (PM) Datuk Seri Ismail Sabri Yaakob dan Presiden UMNO, Datuk Seri Ahmad Zahid Hamidi.

“YB Ramli Mohd Nor dicalonkan sebagai Timbalan Speaker Dewan Rakyat,” kata Ahmad yang juga MP Pontian itu.

Terdahulu, Ahmad membayar kompaun berjumlah RM1.1 juta terhadap dua pertuduhan tidak mengisytiharkan RM2 juta yang diterima daripada bekas PM, Datuk Seri Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).

Susulan itu, kes mahkamah yang dihadapi Ahmad juga digugurkan.

Untuk rekod, kerajaan perlu mencalonkan nama Timbalan Speaker kedua bagi menggantikan MP Pengerang, Datuk Seri Azalina Othman Said yang meletak jawatan sebelum ini.

Kerajaan sebelum ini mencalonkan Ahmad sebagai calon Timbalan Speaker, sementara pembangkang menamakan MP DAP, Nga Kor Ming sebagai calon mereka.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan depan.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.


Taufan Ian, ribut paling kuat landa AS rempuh Florida awal pagi tadi

Taufan Ian merempuh Pantai Teluk Florida dengan kekuatan dahsyat pada Rabu (28 September 2022), menghasilkan deruan angin, hujan lebat dan gelombang ombak laut yang berbahaya, menjadikannya salah satu ribut paling kuat di Amerika Syarikat (AS) dalam beberapa tahun kebelakangan ini.

Ian mendarat pada jam 3.05 petang tempatan (3.05 pagi Khamis waktu Malaysia) berhampiran Cayo Costa, sebuah pulau penghalang di barat Fort Myers, sebagai taufan Kategori 4, dengan angin berkelajuan sehingga 150bs/j (241km/j), kata National Pusat Taufan (NHC) AS.

Kelajuan angin ribut menjadikannya tidak disebut Kategori 5 pada skala Saffir-Simpson, klasifikasi paling teruk untuk ribut dengan angin berterusan maksimum sekurang-kurangnya 157bs/j.

Kira-kira 90 minit kemudian, NHC melaporkan Ian telah berpindah ke daratan Florida di sebelah selatan bandar tepi Pelabuhan Punta Gorda, dengan kelajuan angin turun pada 145bs/j.

Gabenor Ron DeSantis berkata Taufan Ian telah mencetus ribut yang mengancam nyawa – gelombang air laut yang dipacu angin membanjiri sepanjang pantai – sehingga 12 kaki (3.7 meter) di beberapa tempat.

Peramal juga memberi amaran tentang ribut petir yang kuat dan kemungkinan puting beliung, dengan hujan sehingga dua kaki dijangka di bahagian tengah Florida ketika ribut itu bergerak lebih jauh ke pedalaman.

“Ini adalah ribut yang akan kita bincangkan selama bertahun-tahun akan datang, satu peristiwa bersejarah,” kata Ken Graham, Pengarah Perkhidmatan Cuaca Negara (NWS).

Florida yang menempatkan banyak kediaman, pantai berpasir yang berbatu-batu panjang, hotel peranginan dan pelbagai taman rumah mudah alih, menjadi kegemaran pesara dan pelancong. Tetapi ribut itu kemudian mengubah bandar pantai yang indah menjadi zon bencana.

Sejam selepas mendarat, video yang disiarkan di media sosial dan stesen TV tempatan menunjukkan air yang didorong oleh gelombang ribut melanda beberapa komuniti, hampir sampai ke paras bumbung.

Bandar Fort Myers Beach hampir ditenggelami banjir, dan runtuhan rumah boleh dilihat terapung di hilir, bersama-sama dengan kenderaan.

Pemandangan Pulau Sanibel yang disiarkan di Twitter menunjukkan lautan meluru ke atas tembok laut dan memancar ke kolam renang hotel dan resort.

Video lain dari pulau itu menunjukkan jalan raya ditenggelami gelombang ribut, naik ke puncak papan tanda jalan, dengan pokok palma tumbang ke tepi di tengah-tengah hujan lebat yang hampir menutup penglihatan, ketika ombak menghempas pantai.

Dari segi kelajuan anginnya yang berterusan, yang memuncak sehingga 155bs/j sebelum mendarat, Ian berada di kedudukannya sebagai salah satu taufan paling ganas yang melanda tanah besar AS sejak beberapa tahun kebelakangan ini.

Sebagai perbandingan, Taufan Michael melanda darat Florida pada 2018 dengan angin stabil 155bs/j, manakala tahun lalu, Taufan Ida membawa angin berkelajuan 150bs/j apabila ia mendarat di Louisiana.

The Weather Channel melaporkan bahawa Ian mendarat di titik yang sama di Cayo Costa di mana Taufan Charley membadai pada 2004 sebagai ribut Kategori 4.

Kedua-dua taufan itu membawa angin 150bs/j di daratan. Ian memadamkan kuasa kepada sekurang-kurangnya 1.1 juta rumah dan perniagaan setakat ini, lapor pihak berkuasa utiliti tempatan.

Cuba masih bergelut untuk memulihkan kuasa sehari selepas Ian melanda pulau itu, dengan kebanyakan 11 juta penduduk negara Caribbean itu masih dalam kegelapan.

NHC berkata angin kuat akan memanjang ke luar sehingga 45 batu (75km) dari pusat Ian, dengan ribut tropika mencecah sejauh 175 batu (280km).

Walaupun Ian melanda Pantai Teluk Florida dengan angin kencang dan hujan lebat pada jam-jam terakhir sebelum ia melanda daratan, pihak berkuasa memberi amaran kepada penduduk bahawa sudah terlambat bagi sesiapa yang masih belum berpindah untuk berbuat demikian dengan selamat.

Awal minggu ini, pihak berkuasa memberitahu lebih 2.5 juta penduduk untuk berpindah. – Reuters


Jazlan penipu, Nazri ingatkan keputusan PAU tolak Anwar dan DAP

Pemimpin senior UMNO, Datuk Seri Nazri Aziz menyifatkan Ahli Parlimen Machang, Datuk Ahmad Jazlan Yaakub sebagai seorang penipu yang sanggup bersekongkol dengan Presiden untuk bekerjasama dengan Ketua Pembangkang Datuk Seri Anwar Ibrahim dan DAP.

Nazri membidas Jazlan sebagai pengikut setia Datuk Seri Ahmad Zahid Hamidi yang membuat pusingan-u walhal sebelum ini sudah bersetuju untuk menyokong kerajaan Perikatan Nasional (PN) tetapi tiba-tiba mengubah keputusannya kerana terpengaruh dengan janji manis Presiden UMNO itu.

“Saya mengesahkan (Ahmad) Jazlan ini seorang lagi kaki penipu kerana pada Khamis 29 Julai dalam pertemuan dengan Ahli-Ahli Parlimen UMNO di Parlimen, Jazlan antara yang setuju kekal sokong PN, tetapi selepas itu dia u-turn,” katanya dipetik sebuah portal.

Nazri menjelaskan tindakan menyokong semula Perdana Menteri Tan Sri Muhyiddin Yassin dan kerajaan PN adalah disebabkan mengikut keputusan Perhimpunan Agung UMNO 2020 (PAU) yang membuat ketetapan menamatkan kerjasama dengan sebaik Parlimen dibubar.

“Soal saya tarik sokongan kepada Muhyiddin pada Januari lalu.. itu dibuat atas perancangan kumpulan yang diketuai Zahid dan Najib (Datuk Seri Najib Razak), tetapi mereka tidak tarik sokongan hingga menyebabkan saya hilang peruntukan sebanyak RM3.8 juta.

“Saya nak beritahu Jazlan, pada bulan Mac lalu, Perhimpunan Agung UMNO 2020 telah putuskan supaya kita tamatkan kerjasama dengan Parti Pribumi Bersatu Malaysia (Bersatu) pada Pilihan Raya Umum ke-15.

“Ini bermaksud PAU dan akar umbi UMNO mahu kita terus bersama kerajaan hingga Parlimen bubar. Oleh kerana saya orang parti, sebab itu saya kembali menyokong Muhyiddin dan PN seperti dituntut oleh parti. Mana ‘flip-flop’nya Jazlan?” katanya lagi.

Jelas Nazri, langkah berbaik-baik dengan Anwar sebelum ini bertujuan untuk menyelamatkan UMNO memandangkan Perdana Menteri waktu itu, Tun Dr Mahathir Mohamad mahu mengharamkan parti tersebut dan mengingatkan Jazlan berhubung ketetapan yang dibuat UMNO sebelum ini yang menolak Anwar dan DAP semasa PAU.

“”Tujuan saya berbaik dengan Anwar hanya semata-mata kerana mahu menyelamatkan UMNO, bukan macam Jazlan dan gengnya yang diketuai Zahid yang bersungguh-sungguh mahu mahu jatuhkan kerajaan hari ini kerana mahu bergabung dengan Anwar untuk menubuhkan kerajaan baharu.

“Kalau bergabung dengan Anwar, maknanya bergabung dengan DAP. Jadi Jazlan kena ingat bahawa keputusan PAU 2020 juga ialah ‘No Anwar, No DAP’,” tegasnya.

Kritikan Nazri terhadap Jazlan susulan tindakannya yang menasihati Muhyiddin agar berhati-hati dengan Nazri yang didakwa boleh menyokong sesiapa sahaja dan boleh berubah menjadi lawan dengan sekelip mata.

Nazri menyifatkan dakwaan Jazlan tersebut sebagai tidak berasas dan cubaan melaga-lagakannya dengan Muhyiddin.


Tiada kerjasama PN dengan PH selagi tiada rombakan: Muhyiddin

Perikatan Nasional (PN) tidak akan membentuk sebarang kerjasama dengan Pakatan Harapan (PH) dalam menghadapi Pilhan Raya Umum ke-15 (PRU15) akan datang.

Pengerusi PN Tan Sri Muhyiddin Yassin berkata keputusan itu dibuat kerana gabungan PN yang dianggotai komponen parti PAS, Gerakan, Parti Solidariti Tanah Airku (STAR) dan Parti Progresif Sabah (SAPP) mempunyai perbezaan dengan PH.

Beliau yang juga Presiden Bersatu berkata kerjasama hanya boleh dipertimbangkan sekiranya berlaku rombakan besar-besaran dalam PH, lapor Bernama,

“Dalam bentuk kerjasama PH yang sedia ada tak mungkin, bukan kita tidak suka perpaduan kerana ada banyak perbezaan ketara. Saya dulu ada pengalaman di situ (dan) sebab itu kita (Bersatu) buat keputusan untuk meninggalkan PH.

“Antara faktor menyebabkan kita tidak bersedia untuk bersama-sama adalah satu parti yang ada dalam PH dilihat sebagai tidak pro-Melayu, Bumiputera, sejarahnya mempertikaikan hak dan sebagainya, jadi kita tidak fikir boleh bersama dalam jemaah,” katanya selepas merasmikan Perhimpunan Agung Tahunan Keempat Bersatu hari ini.

Media sebelum ini melaporkan bekas Ketua Menteri Melaka Datuk Seri Idris Haron yang tewas dalam Pilihan Raya Negeri (PRN) Melaka mewakili PH, baru-baru ini mencadangkan supaya PH dan PN bekerjasama pada PRU akan datang.

Sementara itu, Muhyiddin yang juga Ahli Parlimen Pagoh ketika ditanya mengenai bagaimana parti itu boleh menarik sokongan masyarakat luar bandar, berkata beliau tidak bimbang untuk berdepan dengan parti lain dalam pertandingan di kerusi luar bandar.

“Sebab itu di Pilihan Raya Negeri Melaka baru-baru ini kita ambil cabaran untuk (bertanding) tiga penjuru.

“… dan terbukti bahawa walaupun kita tidak berjaya menambah bilangan, tetapi penganalisis yang saya sebut dalam ucapan tadi telah membuat kajian mendalam yang menunjukkan bahawa trend sokongan yang agak besar beralih kepada Bersatu ataupun rakan lain di dalam Perikatan Nasional, termasuk PAS,” katanya.


Jangkitan Covid-19 melonjak: Bangkok perketat sekatan pergerakan

Thailand hari ini mengambil langkah menutup beberapa lagi tempat awam, termasuk taman, di ibu kota Bangkok setelah negara itu mencatatkan peningkatan kes baharu jangkitan Covid-19 sejak beberapa hari lalu.

Tindakan mengetatkan lagi sekatan pergerakan itu dibuat setelah Perdana Menteri Thailand Prayut Cha-o-cha mendesak pihak bertanggungjawab melakukan persediaan mencukupi bagi merawat pesakit di hospital, susulan kematian mereka yang dijangkiti Covid-19 di beberapa jalan utama di Bangkok.

Kementerian Kesihatan Thailand semalam melaporkan sebanyak 14,575 kes jangkitan baharu dan 114 pesakit meninggal dunia, menjadikan jumlah kes kematian sejak Mac tahun lalu sebanyak 3,811 kes.

Peningkatan kes kematian bermula sejak April lalu susulan penyebaran varian Delta yang semakin meluas dan pantas di seluruh wilayah di Thailand.

Bangkok mencatatkan jumlah lonjakan kes kerana populasinya yang tinggi mencapai kira-kira 15 juta penduduk.

Prayut sebelum ini dikritik hebat kerana ramai rakyat negara itu yang meninggal dunia di jalanan dan di rumah sebelum sempat menerima rawatan Covid-19.

Beliau juga dikatakan tidak menguruskan peningkatan kes di negara itu dengan cepat dan lambat melaksanakan program vaksinasi sedangkan ketika itu varian Delta sudah mula tersebar.

“Yang paling penting, kita harus memikirkan cara untuk mengurangkan jumlah kes harian daripada menunggu ambulans di rumah atau di jalanan.

“Ini adalah tanggungjawab bagi semua agensi, bukan hanya Kementerian Kesihatan sahaja. Beberapa agensi yang terlibat perlu mencari cara untuk membawa pesakit itu ke hospital,” katanya.

Ketua Unit Bantuan Bencana Yayasan Poh Teck Tung, Somboon Kwan-on memaklumkan dalam wawancara di telefon bahawa pasukannya telah mengumpul lapan hingga 10 pesakit Covid-19 setiap hari yang meninggal dunia di jalan atau rumah.

Thailand sebelum ini menyediakan bilik rawatan isolasi bagi mereka yang didapati positif Covid-19 namun ia tidak mencukupi.

Jurucakap Pusat Pentadbiran Covid-19, Apisamai Srirangsan memaklumkan hari ini terdapat hampir 4,000 pesakit Covid-19 dirawat di unit rawatan rapi (ICU) termasuk 900 pesakit yang memerlukan alat bantuan pernafasan.

Terdapat 20,000 pesakit di Bangkok yang masih menunggu untuk ditempatkan di bilik rawatan intensif Covid-19, tidak termasuk lebih 2,500 lagi yang masih berada di rumah.

Sebanyak 70 orang pesakit berada dalam keadaan kritikal, katanya. – Agensi


Lebih baik Zahid yang taubat nasuha 48 kali, kata Sanusi

Datuk Seri Ahmad Zahid Hamidi yang sepatutnya untuk melakukan taubat nasuha sebanyak 48 kali, kata Datuk Seri Muhammad Sanusi Md Nor.

Menteri Besar Kedah itu memberi respon terhadap kritikan Presiden UMNO yang memintanya untuk membuat taubat nasuha, ia sindiran terhadap Zahid kerana sedang berdepan 47 pertuduhan kes rasuah yang masih tidak selesai sehingga sekarang dibicara di mahkamah.

Dalam kenyataan ringkas, Menteri Besar Kedah itu turut menggesa Ahmad Zahid untuk terus bersara daripada politik.

“Saya bersetuju dan berterima kasih di atas nasihat supaya bertaubat nasuha yang sememangnya dianjurkan kepada mana-mana orang yang menyesali dosa yang telah dilakukan.

“Saya juga ingin menasihatkan beliau (Zahid) bertaubat nasuha 48 kali dan meninggalkan arena politik tanahair dia atas kerosakan yang dibawa oleh beliau kepada rakyat negara ini,” kata Muhammad Sanusi.

Jumlah taubat sebanyak 48 kali tersebut dipercayai merujuk kepada jumlah pertuduhan rasuah dan salah laku yang dikenakan terhadap Presiden UMNO itu.

Media melaporkan, Zahid berkata, fakta UMNO dan Pakatan Harapan (PH) dititah untuk menghadap Yang di-Dipertuan Agong selepas Pilihan Raya Umum (ke-15) bagi membentuk kerajaan adalah tidak dapat disangkal lagi.

Serentak itu Zahid menggesa supaya Muhammad Sanusi supaya mengutamakan taubat nasuha.

Presiden UMNO itu menegaskan tidak semua perkara boleh dijadikan bahan kempen yang akhirnya merosakkan diri sendiri.

Muhammad Sanusi dilaporkan membuat dakwaan berhubung perkara itu di dalam ceramah Jelajah Selangor pada Selasa lalu.


Zahid bebas kes rasuah, ini jawapan balas Saifuddin Nasution

Keputusan mahkamah dalam membebaskan Presiden UMNO, Datuk Seri Ahmad Zahid Hamidi daripada pertuduhan kes rasuah juga disokong Setiausaha Agung PKR, Datuk Seri Saifuddin Nasution Ismail.

Menteri Dalam Negeri, Saifuddin Nasution yang diketahui umum mempunyai hubungan akrab dengan Zahid berkata keputusan mahkamah membebaskan Zahid adalah selepas melalui proses yang wajar, malah membandingkan keputusan dibuat melibatkan Presiden Bersatu, Tan Sri Muhyiddin Yassin sebelum ini.

Untuk rekod, Muhyiddin sebelum ini dibebaskan Mahkamah Tinggi tanpa diperintah untuk membela diri seperti dihadapi oleh Zahid yang sudah diputuskan mempunyai prima facie dalam kes rasuah dihadapinya.

“Keputusan dibuat mahkamah, due process. Seperti beberapa minggu lepas, mahkamah juga bebaskan Presiden Bersatu Muhyiddin.

“Jadi, kalau hari ini mahkamah buat keputusan yang sama, maka itulah keputusan mahkamah.

“Saya tak mau buat andaian lebih daripada itu, jauh daripada nak menjangkakan kesan keputusan mahkamah kepada keputusan pilihan raya,” katanya dipetik laporan Malaysiakini.

Saifuddin Nasution terdahulumerasmikan Baitul Mahabbah, Jabatan Imigresen Malaysia di Kompleks Kediaman Kakitangan Awam (KKKA) KLIA di Nilai, Negeri Sembilan hari ini.

Terdahulu, Zahid dilepaskan daripada kesemua 47 pertuduhan Mahkamah Tinggi Kuala Lumpur.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya dipetik laporan media.

Bagi pertuduhan pecah amanah, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan itu boleh membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018. Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Beliau yang juga Presiden UMNO, turut berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.


Covid-19: Individu pernah ke India dilarang masuk UK mulai Jumaat

Britain akan memasukkan India dalam senarai merah perjalanan Jumaat ini selepas mengesan 103 kes positif varian baharu Covid-19 dari India yang juga dikenali ‘mutasi berkembar’.

Menteri Kesihatan, Matt Hancock berkata, United Kingdom (UK) terpaksa membuat keputusan yang sukar tetapi penting untuk memasukkan India ke dalam senarai merah perjalanan.

“Ini bermakna sesiapa sahaja yang bukan penduduk Britain atau Ireland atau rakyat UK tidak boleh memasuki Britain jika mereka pernah berada di India dalam tempoh 10 hari sebelum ini.

“Penduduk UK dan Ireland serta warganegara Britain yang telah berada di India sejak 10 hari sebelum datang ke negara ini perlu menjalani kuarantin di hotel selama 10 hari apabila tiba di sini,” katanya memberitahu Parlimen negara itu hari ini.

Peraturan itu akan berkuat kuasa jam 4 pagi waktu tempatan hari Jumaat ini, kata Hancock.

Peraturan itu dilaksanakan sebagai langkah berjaga-jaga sementara varian yang pertama kali dikenal pasti di India itu dikaji.

Ditanya sama ada vaksin yang digunakan di Britain berfungsi melawan varian tersebut, Hancock berkata, beliau tidak dapat memberikan jaminan tetapi perlu mencari jawapan secepat mungkin.

“Keprihatinan saya mengenai varian yang pertama kali ditemukan di India itu adalah bahawa vaksin mungkin kurang berkesan dari segi penularan atau dalam hal mengurangkan kemasukan ke hospital dan kematian

“Kebimbangan ini sama dengan varian yang pertama kali kita temukan di Afrika Selatan, dan merupakan sebab utama mengapa kita mengambil keputusan hari ini,” katanya. – Agensi


Polis Johor rampas dadah RM1.08 juta, tahan tiga individu

Polis Johor merampas heroin bernilai RM1.08 juta selepas membongkar makmal pemprosesan dadah dalam operasi khas di Iskandar Puteri 23 Mac lalu, kata Ketua Polis Johor, Datuk Ayob Khan Mydin Pitchay.

Beliau berkata, operasi khas itu dilakukan ke atas sebuah rumah sewa pada jam 2 petang, di mana seorang lelaki tempatan berusia 36 tahun yang bertindak sebagai ahli kimia dan ‘runner’ turut ditahan.

Katanya, lelaki terbabit dipercayai dibayar gaji RM10,000 sebulan untuk membuat dan mengedar dadah kepada pelanggan di sekitar Johor.

“Dadah yang dirampas dalam operasi ini terdiri daripada 57.83 kilogram (kg) heroin bernilai RM642,588.88; 4.53 kg heroin base bernilai RM420, 828.56 dan 77.70 kg kafein bernilai RM26,418.

“Selain dadah, pelbagai peralatan untuk memproses dadah turut dirampas. Polis juga menyita lima buah kenderaan, sebuah motosikal, wang tunai RM16,430, pelbagai barangan kemas, 25 utas jam tangan dan 15 akaun bank bernilai RM473,283.42,” katanya pada sidang media di sini hari ini.

Ayob Khan berkata, susulan penahanan lelaki berkenaan, polis memberkas dua wanita tempatan berusia 34 dan 35 tahun di Temerloh, Pahang dan Batu Gajah.

“Kedua-dua wanita ini adalah isteri kepada dua lagi lelaki yang masih diburu polis untuk membantu siasatan bersabit Seksyen 39B Akta Dadah Berbahaya 1952 dengan masing-masing beralamat terakhir di Taman Bestari dan Taman Perling, Iskandar Puteri,” katanya.

Ayob Khan berkata, modus operandi sindiket ini adalah menjadikan kediaman berpagar dan berpengawal yang disewa sebagai makmal memproses dadah dan dipercayai telah beroperasi selama setahun.

Dalam satu lagi kes, Ayob Khan memaklumkan seorang lelaki tempatan berumur 31 tahun ditahan pada 25 Mac lepas, juga di Iskandar Puteri bersama dadah jenis syabu dan ketamin bernilai RM347, 874.44.

“Hasil saringan urin mendapati suspek positif dadah jenis methamphetamine dan mempunyai dua rekod jenayah lampau dan satu rekod ‘wanted’ bagi kes dadah.

“Lelaki ini baru melakukan kegiatan ini kira-kira seminggu turut menjadikan rumah sewa berpagar dan berpengawal sebagai tempat penyimpanan dadah,” katanya.


Masyarakat Cina sokong PN selepas kecewa PH terima kluster mahkamah

Pemimpin Perikatan Nasional (PN) kekal yakin ‘gelombang hijau’ akan berterusan dalam Pilihan Raya Negeri (PRN) yang bakal diadakan di enam negeri, tidak lama lagi, tatkala masyarakat bukan Melayu semakin menyokong gabungan itu.

Malah, sokongan terhadap PN selepas Pilihan Raya Umum (PRU-15) pada November tahun lalu, terus meningkat susulan perkembangan politik semasa yang melibatkan Pakatan Harapan (PH) dan Barisan Nasional (BN), khususnya UMNO.

Mursyidul Am PAS, Datuk Hashim Jasin berkata sokongan terhadap PN semakin meningkat, termasuk dalam kalangan masyarakat Cina selain orang Melayu, dan pengundi muda dijangka kekal bersama gabungan itu.

Menurutnya sokongan masyarakat Cina terhadap PN selepas mereka kecewa terhadap PH yang sebelum ini berdegar-degar menentang rasuah, namun kini bekerjasama dengan pemimpin yang terkait dengan isu berkenaan.

Katanya, keputusan UMNO tidak mempertanding dua jawatan tertinggi parti itu dalam pemilihan akan datang, turut memberi kelebihan kepada PN selepas akar umbinya dilihat tidak berpuas hati dengan langkah tersebut.

“Insya-Allah momentum sokongan itu dapat dikekalkan menjelang PRN dijangka dalam tempoh terdekat ini,” katanya.

Gelombang sokongan terhadap PN mencapai kemuncak pada PRU-15 lalu, apabila BN dan UMNO kalah teruk, kali pertama dalam sejarah parti itu sejak merdeka.

Bagaimanapun, susulan ketiadaan parti yang mendapat majoriti mudah bagi menubuhkan Kerajaan Persekutuan, UMNO yang hanya mempunyai 26 kerusi Parlimen, memberi sokongan dan bekerjasama dengan PH, dengan beberapa pemimpinnya dilantik menjadi menteri.

Persetujuan PH bekerjasama dengan BN dan UMNO mencetuskan rasa tidak senang pemimpin parti komponennya, selain penyokongnya menolak langkah bekerjasama dengan parti yang terlibat dengan rasuah.

Mengulas lanjut, Hashim yakin PN yang berjaya merampas Perlis daripada UMNO pada PRU-15 lalu, juga akan mampu mengambil-alih pentadbiran kerajaan Selangor dan Negeri Sembilan, selain kekal di Kedah, Kelantan dan Terengganu.

“Insya-Allah gelombang PN akan berterusan sehingga PRN termasuk dalam Pilihan Raya Umum (PRU) akan datang. Selain mengekalkan Kedah, Kelantan dan Terengganu, kita yakin mampu menawan Selangor dan Negeri Sembilan daripada PH.

“Untuk merealisasikan hasrat itu, kita akan terus bekerja keras dan selebihnya terserah kepada ketentuan Allah SWT. Rakyat sekarang semakin faham dan terus bersama PN,” katanya menurut Utusan.

Sebelum ini, Timbalan Presiden PKR, Rafizi Ramli menjangkakan Selangor akan kekal menjadi milik PH pada PRN akan datang berdasarkan penerimaan baik pengundi PH pada idea kerajaan PH-Barisan Nasional (PH-BN).

Rafizi dilaporkan berkata, berdasarkan data yang sedia ada dan akan ditambah baik pada enam bulan mendatang mendapati kerajaan PH Selangor mampu mengekalkan kemenangan 40 kerusi sedia ada dan berkemungkinan boleh memenangi 45 hingga 47 kerusi DUN daripada 56 kerusi keseluruhan.

Dalam PRU-15, PN berjaya mencetus gelombang apabila memenangi 73 kerusi Parlimen dan daripada jumlah itu, PAS memenangi sebanyak 43 kerusi Parlimen manakala Bersatu 30 kerusi.

Daripada hanya 18 kerusi pada PRU-14, PAS kini memiliki 43 kerusi Parlimen iaitu yang terbanyak oleh satu-satu parti di Parlimen pada PRU-15.

PAS bukan hanya memiliki kerusi terbanyak di Parlimen malah menguasai empat negeri iaitu Perlis, Kedah, Kelantan dan Terengganu. Di tiga negeri iaitu Perlis, Kelantan dan Terengganu, Pas sebagai teraju utama PN menyapu bersih semua kerusi Parlimen yang dipertandingkan.


[KEMAS KINI] KL pertahan cubaan waris Sultan Sulu rampas AS$15b

Putrajaya akan mengambil tindakan undang-undang di Belanda untuk menentang dan mengetepikan sebarang percubaan oleh waris bekas Sultan Sulu yang mahu menguatkuasakan anugerah timbang tara AS$15 bilion terhadap Malaysia.

“Malaysia tidak akan mengeluarkan perbelanjaan dalam mempertahankan kedaulatan dan asetnya di luar negara, di mana sahaja mereka berada,” kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam satu kenyataan.

Beberapa syarikat terbesar Malaysia beroperasi di Belanda, termasuk firma minyak negara Petroliam Nasional Bhd (Petronas), yang 100 peratus dimiliki oleh kerajaan, menurut Theedge.

“Aset Petronas bukanlah aset milik Kerajaan Malaysia dan ia akan menjadi penyalahgunaan proses mana-mana mahkamah untuk mendapatkan penguatkuasaan terhadap aset tersebut.”

Terdahulu, Reuters melaporkan waris Kesultanan Sulu memohon kebenaran di mahkamah Belanda untuk merampas aset Malaysia di negara itu, dalam pertikaian perjanjian tanah era kolonial.

Menurut laporan agensi berita itu, waris berkenaan berusaha menguatkuasakan perintah ganjaran timbang tara sebanyak AS$15 bilion (RM70 bilion) yang perlu dibayar oleh kerajaan Malaysia kepada mereka.

Petisyen di Mahkamah Rayuan The Hague itu menyebabkan pertikaian perjanjian berkenaan menjadi semakin berlarutan dan mengancam aset luar negara kerajaan Malaysia dan syarikat milik kerajaan.

Kerajaan Malaysia yang tidak mengiktiraf tuntutan waris itu, bagaimanapun tidak segera menjawab permintaan untuk mengulas berhubung petisyen itu.

Pada 15 Februari lalu, sebuah mahkamah timbang tara di Perancis mengarahkan Malaysia membayar AS$15 bilion, anugerah timbang tara kedua terbesar dalam rekod kepada waris terakhir Sultan Sulu.

Malaysia berjaya mendapatkan penangguhan sementara menunggu rayuan tetapi anugerah itu tetap boleh dikuatkuasakan di luar Perancis di bawah perjanjian PBB berkaitan timbang tara antarabangsa.

Waris kesultanan Sulu yang pernah menguasai wilayah dari Selatan Filipina hingga sebahagian kepulauan Borneo, memohon mahkamah di Belanda mengiktiraf dan menguatkuasakan anugerah timbang tara itu.

Waris itu berhasrat untuk mendapatkan “hak terhadap aset Malaysia yang berada di Belanda,” menurut salinan petisyen kepada mahkamah yang dikongsi peguam.

Bagaimanapun, Reuters belum dapat mengesahkan permohonan itu dengan pihak berkuasa Belanda.

“Permohonan di Belanda ini akan disusuli dengan beberapa tindakan penguatkuasaan dan pelbagai penghakiman,” kata peguam Britain, Paul Cohen yang mengetuai kumpulan peguam waris berkenaan.

“Ini mungkin termasuk aset Malaysia yang pemilikannya secara langsung atau tidak di Belanda atau di tempat lain,” kata Cohen melalui e-mel kepada Reuters.

Petisyen itu tidak menyatakan secara terperinci aset berkenaan.

Beberapa syarikat besar Malaysia beroperasi di Belanda, termasuk Petronas dan Sime Darby Plantations.

Syarikat-syarikat itu tidak mengeluarkan kenyataan segera mengenai petisyen Belanda ketika dihubungi oleh Reuters.

Pada Julai lalu, dua anak syarikat Petronas di Luxembourg dirampas oleh mahkamah, sebahagian daripada usaha waris berkenaan untuk menguatkuasakan anugerah tersebut.

Petronas, yang menyifatkan rampasan Luxembourg sebagai “tidak berasas”, berkata ia akan mengambil langkah undang-undang untuk menghalang percubaan rampasan akan datang di 44 negara di mana ia mempunyai aset dan mengehadkan dana syarikat yang disimpan di luar negara.

Pertikaian itu adalah mengenai perjanjian yang ditandatangani pada 1878 antara dua kolonial Eropah dan Sultan Sulu untuk menggunakan wilayahnya di Malaysia masa kini, perjanjian yang dihormati oleh Malaysia selepas kemerdekaan sehingga 2013, membayar waris Kesultanan Sulu kira-kira AS$1,000 setahun.

Putrajaya menghentikan bayaran itu selepas satu kumpulan dipercayai penyokong Kesultanan Sulu menyerang Sabah.

Tindakan itu menyebabkan waris Kesultanan Sulu memfailkan tuntutan di mahkamah timbang tara dengan mendakwa Malaysia melanggar perjanjian berkenaan.


Dua vaksin buatan tempatan kini dalam ujian klinikal: Dr Adham

Kementerian Sains, Teknologi dan Inovasi (MOSTI) sedang dalam proses menjalankan dua ujian klinikal terhadap vaksin yang dihasilkan dalam negara melalui penubuhan Institut Genom dan Vaksin Malaysia (MGVI), kata menterinya Datuk Seri Dr Adham Baba.

Beliau berkata dua vaksin itu ialah vaksin kanser kepala dan leher atau “nasopharyngeal cancer” dan vaksin kolera, yang masing-masing akan melalui ujian klinikal di United Kingdom dan India, seawal tahun depan.

“Kita juga kini dalam proses pembangunan vaksin Covid-19 yang sedang dijalankan oleh Institut Penyelidikan Perubatan (IMR) dengan kerjasama Universiti Malaya.

Kita yakin dengan adanya MGVI ini, Malaysia mampu menjadi hab pengeluaran vaksin yang dapat digunakan secara domestik dan juga dieksport ke luar negara,” katanya lapor Bernama.

Dr Adham terdahulu diwawancara dalam Ruang Bicara Aspirasi Keluarga Malaysia terbitan Bernama TV.

Pada 1 Nov lepas, Perdana Menteri Datuk Seri Ismail Sabri Yaakob melancarkan Pelan Hala Tuju Pembangunan Vaksin Negara (PPVN) serta MGVI dalam usaha menjadikan negara sebagai antara hab pengeluar vaksin.

“MGVI akan menjadi sebuah badan yang menjalankan koordinasi antara pakar, industri dalam dan luar negara, serta pembangunan bakat yang perlu untuk menjadi tunjang kepada pembangunan vaksin di masa akan datang,” katanya.

Dalam pada itu, Dr Adham berkata peranti mudah alih saringan Covid-19, i-Breath yang kini memasuki fasa akhir praklinikal dijangka dapat dikomersialkan menjelang Jun tahun depan, selepas melalui ujian klinikal.

“i-Breath akan masuk ke fasa ujian klinikal yang terdiri daripada beberapa fasa dalam tempoh enam bulan, sebelum ia selesai dan boleh dikomersialkan dan dipasarkan.

Kita harap ada pihak antarabangsa yang akan mendapatkan peranti ini untuk kegunaan mereka kerana kita menyasarkan penggunaan i-Breath ini bukan sahaja di peringkat domestik tetapi juga di peringkat antarabangsa,” katanya.

MOSTI memperuntukkan dana sejumlah RM1.05 juta dalam pembangunan peranti i-Breath dengan kerjasama Universiti Teknologi Malaysia (UTM) yang boleh mengesan Covid-19 dengan sensitiviti sehingga 93 peratus dengan hanya perlu bernafas menggunakan peranti mudah alih itu.


Krisis Russia-Ukraine: Singapura jangka harga petrol, diesel naik

Singapura menjangkakan harga runcit petrol, diesel dan kos elektrik untuk isi rumah dan perniagaan, bakal meningkat, susulan lonjakan kos tenaga global berikutan krisis Russia-Ukraine sejak lima hari lalu, kata Menteri Perdagangan dan Industri Gan Kim Yong.

“Satu bidang utama yang kita (Singapura) akan terjejas dengan ketara susulan konflik di Ukraine ialah kos tenaga, kerana kita mengimport sebahagian besar keperluan tenaga,” katanya Gan di Parlimen ketika perbahasan Belanjawan 2022, hari ini (28 Februari 2022).

“Kita telah melihat dalam beberapa bulan kebelakangan ini kenaikan harga minyak dan gas asli global, yang mana Russia merupakan pengeksport utama,” tambahnya.

Harga gas asli cecair (LNG) meningkat dua kali ganda daripada enam bulan lalu, katanya, dan penanda aras minyak mentah Brent melonjak kepada AS$100 setong beberapa hari lalu.

“Oleh itu, pemandu mesti menjangkakan harga pam bagi petrol dan diesel di sini akan meningkat mengikut masa. Kadar elektrik untuk kedua-dua perniagaan dan isi rumah juga akan meningkat seiring dengan peningkatan kos tenaga global,” kata Gan.

“Ini sudah pasti akan memberi kesan kepada rakyat Singapura dan seterusnya meningkatkan kos sara hidup di sini.”

Krisis itu juga akan menjejaskan lagi rantaian bekalan global kerana Russia dan Ukraine merupakan pengeksport utama komoditi seperti gandum, serta logam seperti nikel dan paladium, kata Gan.

Gangguan bekalan seterusnya akan menaikkan harga barangan yang menggunakan komoditi ini, tambahnya.

Sebagai contoh, gangguan dalam bekalan nikel (unsur logam berwarna putih keperakan) boleh menjejaskan pengeluaran keluli tahan karat, dan gangguan kepada bekalan paladium akan menjejaskan industri semikonduktor, kata Menteri Perdagangan dan Industri itu.

“Kita juga mesti bersedia untuk kesan susulan terhadap aliran perdagangan dan pelaburan. Konflik yang berlarutan akan menjejaskan keyakinan perniagaan dan membebankan ekonomi global, dan memberi kesan kepada pemulihan daripada wabak Covid-19,” kata Gan.

‘Penilaian awal’ kerajaan ialah kesan segera dan langsung pencerobohan ke atas Ukraine terhadap ekonomi dan perniagaan Singapura ‘boleh diurus buat masa ini’, katanya.

Tidak banyak syarikat Singapura berada di Ukraine, dan ia tidak mengimport banyak bekalan penting dari negara itu dan rantau ini, katanya.

Untuk menguruskan risiko rantaian bekalan, terutamanya barangan keperluan harian, Singapura telah mempelbagaikan importnya dan mewujudkan stok simpanan.

Negara ini juga mengeluarkan barangan tempatan yang berdaya maju, dan bekerjasama dengan pengimport dan peruncit utama untuk meningkatkan bekalan daripada sumber alternatif jika perlu.

“Jangan silap bahawa walaupun Ukraine kelihatan jauh dari Singapura, konflik di sana akan memberi kesan nyata dan ketara kepada kita semua,” katanya kepada Parlimen.

Terdahulu di Parlimen, Menteri Luar Negeri Vivian Balakrishnan mengumumkan bahawa Singapura akan mengenakan sekatan ke atas Russia kerana menceroboh Ukraine.

Langkah itu termasuk mengenakan kawalan eksport ke atas barangan yang boleh digunakan secara langsung sebagai senjata di Ukraine, dan menyekat bank Russia dan transaksi kewangan tertentu yang berkaitan dengan Russia, katanya. – CNA


Umat Islam sedang saksikan pesta kezaliman seperti disabdakan Nabi

Timbalan Pengerusi Perikatan Nasional, Tan Sri Abdul Hadi Awang mengingatkan bahawa kebenaran ungkapan Rasulullah SAW berkaitan kezaliman kini sedang disaksikan rakyat Malaysia apabila pihak yang dianggap lawan politik di dakwa di mahkamah secara terpilih.

Katanya perkara buruk seperti dikatakan Nabi Muhammad SAW akan berlaku kepada umatnya, khususnya apabila mereka melantik pemimpin daripada kalangan penipu dan pembohong kerana kedua-dua golongan itu bersifat fasiq.

Malah, Presiden PAS itu berpendapat untuk mencipta kesalahan terhadap lawan demi agenda politik, tindakan menggali secara habis-habisan terus dilakukan sebelum mengheret musuh politik secara tergesa-gesa dan terpilih.

Katanya berlaku tindakan menyiasat, menahan, dan mengheret ke mahkamah sesiapa sahaja secara tergesa-gesa dan terpilih disebabkan agenda politik bagi meneguhkan kuasa yang salah, bukan berkonsepkan keadilan yang wajib ditegakkan dengan proses yang betul tanpa gangguan yang salah.

Beliau mengingatkan bahawa haram bertindak terhadap seseorang berpandukan berita tuduhan yang disiarkan dahulu melalui media, tanpa berhati-hati mengikut proses penyiasatan serta prosedur kehakiman yang betul dan beradab.

Lebih malang lagi, katanya, apabila mereka sengaja mencipta tuduhan dengan pemberitaan yang penuh dengan putar belit fasiq dan fitnah, selain saksi yang dicipta bagi menjatuhkan sesiapa sahaja kerana alasan permusuhan.

“Kemudiannya, mereka bertindak menghentikan perjalanan mahkamah terhadap kawan yang akrab atau penyokongnya, walaupun sudah layak diheret ke mahkamah dan sedang dalam proses perbicaraan mahkamah.

“Ketika dibawakan bukti secara bertali arus dan belum selesai proses perbicaraannya, tiba-tiba kes tersebut dihentikan,” katanya dalam ‘Minda Presiden’ hari ini (18 Mac 2023).

Abdul Hadi yang juga Ahli Parlimen Marang mengingatkan Rasulullah SAW telah memberikan amaran bahawa akan berlaku perkara buruk kepada umatnya, khususnya apabila mereka melantik pemimpin daripada kalangan penipu dan pembohong kerana kedua-dua golongan itu bersifat fasiq.

Dinyatakan dalam hadis Baginda SAW yang bermaksud:

“Daripada Abu Hurairah RA, beliau berkata: Rasulullah SAW pernah bersabda, “Manusia akan berdepan tahun-tahun yang menggoda atau menipu. Pembohong dianggap benar, manakala orang yang benar dianggap bohong. Pengkhianat diberikan amanah, manakala orang yang benar-benar amanah pula dikhianati. Ruwaibidhah (orang-orang yang bebal) bercakap.”

“Sahabat bertanya “Siapakah itu, al-Ruwaibidhah?”

“Orang-orang yang jahil agama bercakap berkenaan perkara besar (perkara menyentuh soal kepentingan umat).” (Riwayat Ibn Majah no. 4036, Ahmad no. 7912, dan lain-lain dengan perbezaan lafaz dan sanad; hadis berstatus hasan).”

Timbalan Pengerusi Perikatan Nasional itu berkata manusia selain rasul dan nabi, termasuk semua pemimpin yang dilantik oleh manusia sendiri, bahkan para ulama’; mereka dikawal oleh sifat taqwa, kematangan akal, ilmu yang bermanfaat, atau penasihat yang baik dan benar, bukannya dikawal oleh wahyu.

“Kita sedang menyaksikan kebenaran ucapan Rasulullah SAW yang tidak boleh disamakan dengan ramalan manusia biasa.

“Bahkan, kita juga sedang mengalami akibat pelantikan para pemimpin yang bersifat dengan pelbagai sifat yang dilarang oleh Rasulullah SAW iaitu melakukan pembohongan yang berulangan, penipuan yang kerap kali berlaku, dan janji yang tidak ditunaikan.

“Ada kalangan yang dinamakan ‘Amanah’, tetapi tidak bersifat amanah yang sebenar. Mereka melantik orang fasiq yang nyata sifat fasiqnya seperti pelantikan yang dilakukan melalui rasuah, janji manis yang menggoda, dan pelbagai lagi godaan yang menarik nafsu cinta akan dunia dan lupa akan akhirat.

“Si zalim itu tetap boleh ditamatkan riwayatnya, walaupun dia adalah seorang yang paling kaya dan kuat bala tenteranya. Demikianlah Allah SWT menjadikan kuasa memerintah negara sebagai satu ujian kepada manusia dalam kehidupan di alam dunia,” katanya.


PM perlu berunding dengan PN sebelum bubar Parlimen

Sebelum keputusan membubarkan Parlimen diputuskan, Perikatan Nasional (PN) mengingatkan Datuk Seri Ismail Sabri Yaakob agar berunding terlebih dahulu dengan parti komponen yang membentuk kerajaan ketika ini.

Pengerusinya, Tan Sri Muhyiddin Yassin mengulangi pendirian sama itu semasa pertemuan dengan Perdana Menteri yang menjemput semua wakil parti komponen PN ke majlis berbuka puasa bersamanya di Sri Perdana semalam.

“Saya juga antara lain mengingatkan Perdana Menteri bahawa PN sebagai parti utama yang membentuk Kerajaan Persekutuan hendaklah dirunding terlebih dahulu dalam menentukan tarikh pembubaran Parlimen,” katanya dalam kenyataan hari ini.

Dalam pada itu, Muhyiddin memaklumkan pertemuan pimpinan PN bersama Perdana Menteri juga membincangkan hal ehwal semasa yang berkaitan dengan kepentingan rakyat dan negara.

“Dalam pertemuan ini YAB Perdana Menteri menekankan hubungan kerjasama dengan Perikatan Nasional dalam Kerajaan Persekutuan dan memberikan komitmen untuk berunding dengan PN dalam menentukan dasar-dasar utama negara,” katanya lagi.

Katanya, Ismail Sabri dalam pertemuan itu menekankan hubungan kerjasama dengan PN dalam kerajaan dan memberikan komitmen untuk berunding dengan PN dalam menentukan dasar-dasar utama negara.

Terdahulu, Muhyiddin memaklumkan beliau dan pimpinan parti-parti anggota PN telah mengadakan perjumpaan dengan Perdana Menteri di Sri Perdana diikuti majlis berbuka puasa.

Yang hadir sama, Presiden Pas, Tan Sri Abdul Hadi Awang; Presiden STAR Sabah, Datuk Seri Dr Jeffrey Kitingan; Presiden SAPP, Datuk Seri Yong Teck Lee dan Presiden Gerakan, Datuk Dr Dominic Lau.


Dewan Rakyat beri tempoh hingga Selasa kepada Najib beri penjelasan

Dewan Rakyat memberi masa kepada bekas Perdana Menteri Datuk Seri Najib Razak sehingga Selasa depan untuk memberi penjelasan kepada Yang Dipertua Dewan Rakyat berhubung kenyataan Ahli Parlimen Pekan itu ketika perbahasan minggu lepas yang dikata mengelirukan dewan.

Yang Dipertua Dewan Rakyat Tan Sri Azhar Azizan Harun berkata beliau menerima surat daripada Najib memohon pelanjutan tempoh bagi memberikan penjelasan secara bertulis mengenai perkara itu, lapor Bernama.

“Saya telah menulis surat kepada kedua-dua Yang Berhormat (Pekan dan Menteri Kewangan), meminta penjelasan selewat-lewatnya hari ini. Semalam selepas saya mempengerusikan mesyuarat, saya menerima surat daripada Yang Berhormat Pekan meminta pelanjutan masa sehingga Rabu depan untuk memberi penjelasan.

“Saya benarkan permohonan itu sehingga Selasa pagi minggu depan, jadi tidak timbul Yang Berhormat Pekan mengingkari arahan saya,” katanya.

Azhar menjelaskan perkara itu apabila Tony Pua (PH-Damansara) membangkitkan Peraturan Mesyuarat 43 dan 44(2) atas keputusan Yang Dipertua Dewan meminta penjelasan daripada Najib berikutan usul Pua yang mahu Najib dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.

Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina Majlis.

Peraturan Mesyuarat 43 menyatakan Yang Dipertua dalam Majlis Mesyuarat atau Pengerusi dalam Jawatankuasa adalah bertanggungjawab menjaga supaya peraturan-peraturan Majlis Mesyuarat atau Jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh Majlis Mesyuarat kecuali dengan dikeluarkan usul bersendiri kerana itu.

Peraturan Mesyuarat 44 (2) memperuntukkan Pengerusi hendaklah memerintah mana-mana ahli yang berkelakuan tidak senonoh atau melakukan perbuatan yang menghina Majlis Mesyuarat atau terus tidak mengendahkan kuasa Pengerusi keluar dari Majlis Mesyuarat bagi tempoh tidak melebihi 10 hari dan ahli tersebut hendaklah dengan serta-merta keluar dari Majlis Mesyuarat.

Azhar berkata amalan meminta penjelasan secara bertulis daripada Ahli Parlimen adalah amalan beliau dari hari pertama sebagai Yang Dipertua bagi mempertimbangkan suatu usul atau perbahasan sama ada untuk membenar atau menolak usul itu, dan amalan itu tidak terdapat dalam Peraturan Mesyuarat.

“Sebelum saya benarkan usul itu, dan usul tersebut selalunya melibatkan perkara-perkara fakta atau perbahasan mengenai fakta. Usul Yang Berhormat Damansara berikan kepada saya pun melibatkan fakta. Empat fakta dibangkitkan terutamanya melibatkan yang paling penting, sama ada kerajaan menggunakan wang kerajaan untuk membayar hutang prinsipal 1MDB.

“Sebab yang dikatakan Yang Berhormat Pekan ialah prinsipal jadi saya perlu melihat penjelasan perkara itu sebelum saya boleh membuat keputusan sama ada membenarkan atau menolak usul itu,” katanya.

RSN Rayer (PH-Jelutong) turut bangkit mempersoalkan tindakan Najib yang memberikan penjelasan kepada pemberita di luar Dewan Rakyat namun Azhar berpandangan perkara itu berada di luar kawalan beliau sebagai Yang Dipertua Dewan Rakyat.


Jika Zahid jadi PM, DAP perlu sedia terima kluster mahkamah?

Dalam politik pelbagai kemungkinan boleh berlaku, ia termasuk jika Presiden UMNO, Datuk Seri Ahmad Zahid Hamidi menjadi Perdana Menteri (PM) baharu dan DAP perlu diberikan juga kredit sebagai parti utama yang menjayakannya.

Sekiranya kerajaan Perikatan Nasional (PN) jatuh dan Zahid yang dikatakan sudah menawarkan diri untuk menjadi PM baharu walaupun kemudiaan menafikan hari ini, ia bukan sesuatu diluar jangkaan tetapi sememangnya sudah dirancang daripada awal untuk mengembalikan kuasa kepada UMNO sebagai peneraju utama kerajaan di Putrajaya.

Ia sekaligus akan mematikan langkah Ketua Pembangkang, Datuk Seri Anwar Ibrahim dan DAP yang akhirnya terpaksa menerima hakikat UMNO adalah parti dominan.

Isu kluster mahkamah bukan lagi pertikaian kerana Setiausaha Agung DAP, Lim Guan Eng yang berdepan pendakwaan melibatkan kes terowong juga sudah berada dalam satu liga bersama Zahid dan beberapa pemimpin UMNO lain yang turut berdepan kes mahkamah.

Dalam keadaan ini, DAP tidak mempunyai pilihan untuk turut menerima UMNO selaku rakan sekutu mereka sama ada secara rasmi atau tidak itu terpulang.

Yang pastinya, DAP akan dikenang sebagai pemain utama yang turut menyumbang kepada kebangkitan UMNO menakluk semula Putrajaya dan sememangnya secara tradisi Presiden UMNO adalah pemegang jawatan PM.

Bagaimanapun, apa akan jadi kepada Anwar selepas Zahid jadi PM?

Anwar tetap akan menjadi Ketua Pembangkang kerana kewibawaannya mengemudi blok tersebut dan tetap akan menjadi cikgu kepada Zahid.

Persoalannya adakah Zahid akan mendapat majoriti untuk dipilih sebagai PM baharu, ia bukan suatu yang mustahil kerana jika parti rakan komponen dalam PN seperti PAS dan Bersatu sebulat suara untuk memilihnya sebagai PM kemudiaan beberapa MP UMNO yang sebelum ini tidak menyokong dan kembali menyokongnya, maka Zahid akan menjadi PM baharu dengan majoriti sama dimiliki seperti Tan Sri Muhyiddin Yassin.

Cuma Zahid akan perlu memujuk PAS dan Bersatu untuk menyokongnya sebagai calon PM.

Tidak ada salah jika Zahid diberikan peluang kerana dilihat daripada pencapaian dan pengalaman sebelum ini berada dalam kerajaan, Zahid juga mempunyai rekod yang baik cuma biasalah apabila terdapat beberapa kes mahkamah sedang dihadapinya.

Bukankah pemimpin DAP seperti Guan Eng juga berdepan kes mahkamah, jadi apakah salahnya untuk beliau menjadi PM baharu?

Tidaklah DAP terlalu merasakan diri mereka suci dan mendakwa Zahid tidak mempunyai kelayakan untuk menjadi PM, sudah terbukti ciri-ciri PM dan kepimpinan yang dimilikinya dilihat dalam UMNO.


Hutang tertunggak 1MDB ditinggal era Najib RM32.2b, hutang terkumpul RM40.51b

Syarikat pelaburan dana, 1Malaysia Development Bhd (1MDB) yang menjadi kontroversi semasa era pentadbiran bekas perdana menteri, Datuk Seri Najib Razak memiliki hutang mencecah hampir RM40.51b yang perlu dilangsaikan.

1MDB mempunyai hutang tertunggak RM32.3 bilion dengan empat bon/sukuk yang akan matang antara 2022 hingga 2039, menjadikan jumlah kupon/keuntungan yang perlu dibayar sehingga tempoh matangnya adalah sebanyak RM40.51 bilion.

Kedua-dua bon dalam dolar AS bernilai AS$3.5 bilion (RM14.7 bilion) dengan kadar kupon 5.75 peratus dan 5.99 peratus setahun yang akan matang pada tahun 2022.

Satu lagi bon dengan nilai US$3 bilion (RM12.6 bilion) dengan kadar kupon 4.4 peratus setahun yang akan matang pada 2023 dan baki hutang terakhir, sukuk RM5 bilion dengan kadar keuntungan 5.75 peratus setahun yang akan matang pada 2039, kata 1MDB dalam satu kenyataan hari ini.

“Jumlah bon/prinsipal sukuk dan kupon/keuntungan yang harus dibayar sehingga tempoh matang adalah RM40.51 bilion. 1MDB akan meneruskan usaha pemulihannya untuk membolehkannya membayar pemegang bon dan pemegang sukuk selepas temooh matang hutang ini.”

Seperti yang diumumkan oleh Kementerian Kewangan (MOF) terdahulu, Malaysia telah menerima penyelesaian tunai sebanyak AS$2.5 bilion dari Goldman Sachs dan jumlah itu telah dimasukkan ke dalam Akaun Amanah Pemulihan Aset (Akaun Amanah) di bawah seliaan Jabatan Akauntan Negara Malaysia.

Baru-baru ini, 1MDB juga berjaya mencapai penyelesaian dengan AMMB Holdings Bhd sebanyak RM2.83 bilion dan Deloitte dengan harga RM324 juta.

Semua hasil dari usaha pemulihan aset 1MDB termasuk penyelesaian masa depan telah atau akan dimasukkan ke dalam Akaun Amanah.

Pemulihan aset 1MDB tetap menjadi keutamaan utama bagi Lembaga 1MDB, kata kenyataan itu lagi.


Semoga sempat bentang sebelum bubar, kata Ketua Pemuda PAS

Timbul spekulasi berkemungkinan Parlimen dibubarkan selepas sidang Dewan Rakyat selesai membentangkan Bajet 2023 yang bakal berlangsung padaa 7 Oktober ini.

Beberapa Ahli Parlimen (MP) nampaknya memberi bayangan dan isyarat tidak menolak kemungkinan pilihan raya umum ke-15 (PRU-15) akan diadakan tahun ini juga, malah tidak menolak ia boleh diadakan walaupun ketika negara bakal berdepan bencana banjir.

Malah, tarikh pembentangan Bajet 2023 yang diawalkan berbanding kebiasaan sebelum ini juga sudah mencetuskan khabar angin kuat kemungkinan Perdana Menteri akan membubarkan Parlimen sebaik selesai membentangkannya.

Dalam satu hantaran di Facebook, Ketua Pemuda PAS, Ahmad Fadhli Shaari yang juga MP Pasir Mas berkata berharap beberapa rang undang-undang yang penting dapat dibentangkan sebelum dibubarkan Parlimen.

“Mesyuarat Jawatankuasa Pilihan Khas Menimbang Rang Undang-Undang Kawalan Produk Tembakau dan Merokok 2022 di Parlimen hari ini.

“Semoga sempat dibentang dengan selamatnya di Dewan Rakyat sebelum bubar (Parlimen),” katanya semalam.

Beberapa RUU penting bakal dibentangkan pada sidang yang akan berlangsung kali ini, ia termasuk berkaitan pendanaan parti politik selain pembentangan Bajt 2023 yang memerlukan undian di Dewan Rakyat untuk diluluskan.

Terdahulu, veteran DAP, Lim Kit Siang juga membangkitkan kebimbangan PRU-15 akan diadakan selepas bajet dibentangkan dan meminta jaminan daripada Perdana Menteri untuk tidak membubarkan Parlimen sebelum sesi Dewan Rakyat selesai membahaskan perkara penting melibatkan kebajikan rakyat khususnya.

Untuk rekod, Bajet 2023 akan dibentang di Dewan Rakyat tiga minggu lebih awal pada 7 Oktober ini berbanding tarikh asal 28 Oktober.

Spekulasi kuat mengatakan PRU-15 akan diadakan selepas Bajet 2023 dibentang, malah sebelum ini Datuk Seri Ismail Sabri Yaakob berkata tinggal tidak lama lagi pilihan raya akan diadakan.

Ismail Sabri bagaimanapun sehingga kini masih berahsia mengenai tarikh pembubaran Parlimen, malah laporan media hari ini memetiknya berkata masih belum mendapat ilham berhubung tarikh PRU-15.

Dalam pada itu, Presiden UMNO, Datuk Seri Ahmad Zahid Hamidi nampaknya masih berterusan memberi tekanan agar PRU-15 diadakan dengan segera dan menyifatkan pembangkang sebagai penakut kerana tidak mahu ia disegerakan.


Mas Ermieyati kaji tindakan terhadap tuduhan Zahid, nafi guna dana parti

Datuk Mas Ermieyati Samsudin akan meneliti tindakan undang-undang yang boleh diambil terhadap Presiden UMNO Datuk Seri Ahmad Zahid Hamidi berhubung tuduhan liarnya di mahkamah baru-baru ini.

Timbalan Menteri di Jabatan Perdana Menteri (Undang-undang) itu menafikan kenyataan Zahid di mahkamah yang menuduhnya menggunakan dana sayap parti untuk kepentingan peribadi adalah tidak berasas.

“Bagaimanapun, tuduhan (Ahmad Zahid) adalah dalam bentuk akuan bersumpah dari kandang saksi di mahkamah.

“Memandangkan keadaan itu, saya perlu mengkaji pertuduhan itu dengan lebih terperinci (sebelum memutuskan) jika tindakan lanjut perlu diambil,” katanya dipetik laporan media.

Menurut Ahli Parlimen Masjid Tanah itu, dakwaan sama dibuat Zahid  pernah dibangkitkan dan sudah menjawabnya ketika berkempen semasa Pilihan Raya Negeri (PRN) tahun lalu.

Terdahulu Zahid mendakwa Mas Ermieyati dan Menteri di Jabatan Perdana Menteri Datuk Seri Mustapa Mohamed menyertai Bersatu pada 2018 kerana mereka sedang disiasat Suruhanjaya Pencegahan Rasuah Malaysia (SPRM).

Untuk rekod Mas Ermieyati dan Mustapa sebelum ini bertukar parti daripada UMNO menyertai Bersatu.

Dakwaan dibuat Zahid ketika memberi keterangan dalam perbicaraan kes pengubahan wang haram, pecah amanah dan rasuah melibatkan dana daripada Yayasan Akalbudi yang dikendalikannya.

Semalam, Mustapa sudah membuat penafian dakwaan itu sambil menegaskan kenyataan Ahmad Zahid itu berniat jahat.


11 lokaliti di Sabah, Pahang kena PKPD mulai 8 Jun

Sebanyak 11 lokaliti membabitkan tujuh di Sabah dan empat di Pahang dikenakan Perintah Kawalan Pergerakan Diperketatkan (PKPD) bermula 8 hingga 21 Jun berikutan peningkatan ketara kes positif Covid-19 dalam tempoh dua minggu di kawasan itu.

Menteri Kanan (Keselamatan) Datuk Seri Ismail Sabri Yaakob berkata tujuh lokaliti yang dikenakan PKPD di Sabah ialah Kampung Ongkilan di Kota Marudu; Kampung Pulutan serta Kampung Murni C di Nabawan; Kampung Bolong Baru di Tuaran; Kampung Tamalang serta Kampung Tuguson di Kota Belud; dan Kampung Bergosong di Pulau Sebatik, Tawau.

Katanya, PKPD di Pahang pula membabitkan Kampung Jaya Gading dan sebahagian Kampung Seri Damai serta Bandar Baru Jaya Gading dan Kawasan Perindustrian Gebeng di Kuantan.

Dalam kenyataan hari ini beliau berkata, arahan PKPD itu adalah bagi memudahkan Kementerian Kesihatan melaksanakan saringan bersasar ke atas penduduk yang terlibat dan seterusnya mengekang penularan Covid-19 ke kawasan lain.

Ismail Sabri juga berkata PKPD di tujuh mukim di Kuantan, Pahang yang membabitkan Beserah, Kuala Kuantan 1, Kuala Kuantan 2, Penor, Sungai Karang, Ulu Kuantan dan Ulu Lepar serta Taman Abaka, Ladang Table, Tawau pula ditamatkan seperti dijadual hari ini.

Mengulas operasi pematuhan prosedur operasi standard (SOP) Perintah Kawalan Pergerakan (PKP), beliau berkata 982 individu ditahan atas kesalahan ingkar SOP semalam dan daripada jumlah itu, 933 dikompaun manakala 49 direman.

Katanya kesalahan tertinggi yang direkodkan ialah tidak memakai pelitup muka iaitu 222 kes.


Hormat kedaulatan Malaysia, kata KP Imigresen isu tangkap PATI Indon

Jabatan Imigresen mengingatkan pihak luar negara, termasuk Suruhanjaya Indonesia (Komisi Nasional Hak Asasi Manusia / Komnas HAM), untuk tidak mencampuri urusan kedaulatan dan undang-undang Malaysia berhubung kemasukan ke negara ini.

Pada masa sama, Ketua Pengarah Imigresen, Datuk Seri Khairul Dzaimee Daud juga mengingatkan bahawa kedutaan asing tidak mempunyai kuasa mengeluarkan sebarang bentuk pas bagi membenarkan rakyat mereka menetap di Malaysia walaupun untuk tempoh sementara

Sama seperti rakyat Malaysia yang perlu mematuhi undang-undang apabila masuk ke negara lain, beliau mengingatkan tidak ada pihak dalam atau luar negara yang boleh mempersoalkan kewajaran Imigresen melaksanakan operasi membanteras pendatang asing tanpa izin (PATI).

“Fakta yang tidak boleh disangkal oleh mana-mana pihak ialah individu yang ditahan dalam operasi bersepadu di Nilai Spring itu membabitkan golongan PATI,” katanya dalam kenyataan di FB Jabatan Imigresen, hari ini (8 Februari 2023).

Kenyataan itu sebagai mengulas laporan sebuah portal berita semalam yang memetik kecaman oleh Suruhanjaya Indonesia (Komisi Nasional Hak Asasi Manusia / Komnas HAM) susulan serbuan Imigresen terhadap pekerja asing di sebuah penempatan di Nilai, Negeri Sembilan minggu lalu.

Dalam operasi 1 Februari lalu, seramai 68 individu warga Indonesia diperiksa dan 67 individu berusia antara dua bulan hingga 72 tahun ditahan JIM.

Antara kesalahan dikenal pasti adalah ketiadaan dokumen pengenalan diri, tinggal lebih masa dan lain-lain kesalahan yang melanggar Akta Imigresen 1959/63, Akta Pasport 1966 dan Peraturan-Peraturan Imigresen 1963.

Khairul Dzaimee berkata, rakyat Malaysia juga boleh dikenakan hukuman oleh pihak berkuasa negara luar sekiranya mereka melanggar undang-undang Imigresen negara berkenaan.

Justeru katanya, semua pihak perlu menghormati kedaulatan undang-undang sesebuah negara.

Terdahulu, Komnas HAM Indonesia mengecam serbuan di penempatan di Negeri Sembilan dengan penahanan 67 PATI.

Suruhanjaya itu menegur Jabatan Imigresen Malaysia kerana tidak mematuhi prinsip Perisytiharan Hak Asasi Manusia Sejagat, Konvensyen Mengenai Penghapusan Segala Bentuk Diskriminasi Terhadap Wanita (CEDAW) dan Konvensyen Mengenai Hak Kanak-kanak (CRC).

Komnas HAM meminta Kerajaan Malaysia memindahkan wanita dan kanak-kanak yang ditahan ke kemudahan lebih selamat yang mesra kanak-kanak, terutama bagi kanak-kanak yang masih menyusu badan, serta memastikan kanak-kanak ini tidak berpisah dengan ibu bapa.

Kedua, mereka menuntut supaya kanak-kanak diberi hak mereka untuk mendapat pendidikan formal berdasarkan CRC yang telah diratifikasi oleh Malaysia serta memastikan dasar dibuat untuk mengambil kira kepentingan terbaik mereka.

Suruhanjaya itu juga telah meminta Jabatan Imigresen berhenti menyerbu, menangkap dan menahan anak pendatang tanpa izin dan mengemukakan pendekatan hak asasi manusia serta mengoptimumkan RTK 2.0.


Kes positif baharu Covid-19 di 11 negeri turun hari ini

Sebelas negeri hari ini mencatatkan penurunan kes jangkitan baharu Covid-19 dalam tempoh 24 jam sehingga 12 tengah hari tadi, manakala lima negeri lagi menunjukkan peningkatan.

Ketua Pengarah Kesihatan, Tan Sri Dr Noor Hisham Abdullah berkata jumlah keseluruhan kes positif harian dalam tempoh itu adalah 5,150 kes menjadikan kumulatif 673,026 kes.

Lima negeri yang mencatatkan peningkatan kes hari ini ialah Negeri Sembilan dengan merekodkan 607 kes; Pahang (57); Terengganu (56); Perlis (lapan); dan Putrajaya (enam).


Jangkitan baharu Covid-19 cecah rekod tertinggi di UK

Jumlah kes jangkitan baharu Covid-19 dikalangan rakyat di United Kingdom (UK) dipercayai sudah mencecah rekod tertinggi.

Tinjauan statistik mingguan yang dijalankan mendapati lebih 4.26 juta orang di seluruh UK dijangkiti Covid-19 minggu lalu, menghampiri jangkaan awal 4.3 juta orang pada minggu pertama 2022.

Di England khususnya, kes Covid-19 mencecah rekod baharu dengan anggaran 3,485,700 orang dijangkiti pada minggu yang berakhir pada 19 Mac, ia bersamaan 1 dalam 16 orang.

Rekod ini mungkin sudah dipecahkan di Wales dan Scotland, dianggarkan 192,900 dan 473,800 orang sudah dijangkiti Covid-19 minggu lalu.

Ireland Utara merekodkan kes Covid-19 yang lebih rendah dibandingkan dengan negara lain, dianggarkan 108,700 orang dijangkiti Covid-19 pada minggu yang berakhir 19 Mac, menyamai 1 daripada 17 orang.

Anggaran bilangan kes sebenar didakwa jauh lebih tinggi daripada yang dilaporkan secara rasmi.

Setakat 25 Mac, 599,244 orang sudah diuji positif Covid-19 dalam tujuh hari lalu di seluruh UK.

Kematian dalam tempoh 28 hari kekal rendah, bagaimanapun 950 kematian direkodkan untuk tempoh tujuh hari lalu.

“Data terkini kami menunjukkan tahap jangkitan terus meningkat di England, Wales dan Scotland, didorong oleh peningkatan varian Omicron,” kata Sarah Crofts dari wakil Pejabat Statistik Nasional (ONS) dalam satu kenyataan.